**ICYANDIKWA CYA MWARIMU**

**ISOMO: IKINYARWANDA**

**ISHURI: UMWAKAWA KANE**

**INDIMIN'UBUVANGANZO**

**UMWARIMU: UWITETO Théonille**

**UMUTWE WA MBERE: UMUCO NYARWANDA.**

**Umwandiko: Akamaro k’ineza**

**Inyunguramagambo**

|  |  |
| --- | --- |
| **Guhakwa** | Kujya kuba ahandi ukahakora akazi gatandukanye udahembwa bagutunze gusa. |
| **Ishyari** | Ingeso mbi igaragazwa n’akababaro umuntu aterwa n’uko mugenzi we ameze neza, atunze, akunzwe… |
| **Kwanduruka** | Kuva aho zari zibyagiye, kubyuka zikagenda. |
| **Ishyano** | Igitutsi bakoresha kuri bagenzi babo batishimiye bagereranya n’umugizi wa nabi. |
| **Guhinamirana** | Kutabasha kurambura ingingo. |
| **Igicuba** | Icyansi kinini babuganizamo amata cyangwa bakoresha badahira inka. |
| **Kuganga** | Kunyara kw’inka cyangwa n’izindi nyamaswa. |
| **Kuba mugari** | kubyibuha, bivuga kandi kwaguka. |
| **Ishyano** | Igitutsi bakoresha kuri bagenzi babo batishimiye bagereranya n’umugizi wa nabi. |

**UBUVANGNZO BWO MURI RUBANDA**

**Inshoza y’ubuvanganzo bwo muri rubanda**

**Inganzo** ni ahantu ubundi bakura ibumba bakoresha mu kubumba inkono n’ibindi bikoresho bikoze mu ibumba. Kera umuhanzi yajyaga mu mwiherero akavayo azanye igihangano, akaba ari byo bita ko avuye mu nganzo.

Bityo ubuvanganzo bwo muri rubanda ni ubuvanganzo nyemvugo bukubiyemo ubuhanzi bwamamaye muri rubanda, ubuhanzi bworoshye umunyarwanda abasha kumva no gusobanukirwa. Imvugo yabwo ntihanitse, buri wese yabashaga kuyumva.

**Ingeri z’ubuvanganzo bwo muri rubanda**

Mu ngeri z’ubuvanganzo nyemvugo bwo muri rubanda twavugamo:

imigani miremire, insigamigani, imigani migufi cyangwa imigenurano, indahiro, ibitekerezo bya rubanda, ibisakuzo, ibyivugo by’amahomvu, amahamba, amahigi, amasare (indirimbo z’abasare), amagorane, ibitongero (mu kuragura, guterekera, kuvura, kugombora…), indirimbo z’imandwa, imbyino, ibihozo (iby’abana n’iby’abageni), ibyidogo by’abahinzi b’ubudehe cyangwa abandi bantu bitabiriye umurimo wa rusange...

**1.Umugani muremure**

Inshoza n’uturango by’umugani muremure

**Inshoza y’umugani muremure**

umugani muremure ni igihangano giteye nk’inkuru yiganjemo amakabyankuru. Umugani ufatira ku bifatika n’ibidafatika: abantu, ibintu, ibikoko, imyururu, Imana, urupfu, umuyaga, ubunyerere n’ibindi.

Akenshi umugani ubara ibidashoboka mu buzima busanzwe, nko kuvugisha ibitavuga. Nko muri uyu mugani akanyamanza karavuga, inka zanga kurisha, gukamwa … kubera ko zabuze ukunda kuzigirira neza, ziritwara nk’izizi ubwenge.

Umugani n’ubwo uhera ku nkuru zitabayeho, uba ugamije kwigisha gukora igikwiye cyangwa gukosora amakosa y’imyitwaririre y’abagize umuryango uyu n’uyu. Ni yo mpamvu bavuga ngo “umugani ugana akariho”. Umugani “akamaro k’ineza”, urigisha kugira neza, “ugira neza ineza ukayisanga imbere”, ukanenga kugira nabi no kugira ishyari.

Iyo tugendeye ku miterere, tubona ko umugani muremure utangirwa na kera habayeho cyangwa umunsi umwe, ugasozwa na si ge wahera.

Ubusanzwe hari amagambo yo gushitura abantu ngo bagutege amatwi, utangire umugani nta n’umwe urangaye. Bene aya magambo abimburira umugani nyiri izina ari ubwoko bwinshi, turafata urugero rumwe aho batangira bagira bati:

“Mbacire umugani, mbabambuze umugani, n’uzava i Kantarange azasange ubukombe bw’umugani bumanitse ku muganda w’inzu. Ubusa bwaritse ku manga, umuyaga urabwarurira, agaca karacuranga, uruvu ruravugiriza, Nyiramusambi isabagirira inanga.

Akabuye kibiritse kajya epfo, nibirika njya ruguru, imbwa iti: “Mbwee”! Nti: “Gapfe”. Inka iti: “Mbaa”! Nti: “Kura dukurane mwana w’Imana”.

Harabaye ntihakabe, harapfuye ntihagapfe, hapfuye imbwa n’imbeba, hasigaye inka n’ingoma”.

Kubera ko imigani bayicaga nijoro, hari igihe abantu bageraga aho bagashaka gusinzira. Mu rwego rwo kubakangura, imigani imwe bayihagikamo uduka turirimbwa. Mu mugani “Akamaro k’ineza” akanyamanza karirimba kagira kati: “Inka zanze kunywa zabuze Nyiragahinda, inka zanze gukamwa zabuze Nyiragahinda, inka zanze izazo zabuze Nyiragahinda”.

Kubwira cyangwa kubarira abandi umugani babyita “guca umugani”. Umuntu uca umugani bamwita “gacamigani”.

ishuri.

Turagerageza kuvuga kuri zimwe muri izi ngeri nk’imigani miremire, insigamigani, ibitekerezo byo muri rubanda, imigani migufi, ibisakuzo n’ibisingizo n’ibyivugo by’amahomvu.

2.Insigamigani

: Baciye urwa mbe

**Inyunguramagambo**

|  |  |
| --- | --- |
| **Gutona** | Gukundwa n’umuntu ukomeye ugasumbishwa abandi mwari kumwe bikajyana no guhabwa ibyiza biruta iby’abandi. |
| **Amakoro** | Amaturo yaturwaga umwami twagereranya n’imisoro y’iki gihe. |
| **Umwega** | Umuntu wo mu bwoko bw’abega. |
| **agandisha** | Agomesha, atuma banga kuyoboka ubuyobozi. |
| **amena ishyamba** | Yahuranya ishyamba, yambukiranya ishyamba. |
| **Imihango yo gukura Gicurasi** | Imihango yo gukura icyunamo cya Gicurasi ari kokwezi bibukagamo iyicwa ry’umwami NdahiroCyamatare. |
| **ibishahu** | Kera umubisha wicirwaga kurugamba yarashahurwaga (yacibwaga igitsina). |
| **kuhanya** | Kugenda wihuta uhumagira. |
| **ku nkiko** | Ku mupaka. |
| **Atabara nta nama,**  **nta mana, nta mugaba** | atabara atagishije inama, atabanje kuraguza, adashatse uzayobora imihango y’igitero kugira ngo ingabo zitsinde. |
| **Aragingimiranya** | Arashidikanya. |
| **Aragororoka** | Aracururuka, aruruka. |
| **Guca urubanza mu mafufu** | Kurufifika. Kuruca mu buryo budasobanutse. |

**Inshoza n’uturango by’insigamigani**

**A . Inshoza y’insigamigani**

Insigamigani ni imwe mu ngeri z’ubuvanganzo nyarwanda bwa rubanda, zikaba zaragaragariraga cyane, mu mivugire, mu migendere, mu myumvire, mu mikorere no mu mibereho y’ubuzima bw’abanyarwanda bwa buri munsi.

Insigamigani ni ahantu cyangwa se abantu babaye abagenuzi b’imigani ubwabo cyangwa se inkomoko yayo. Kimwe n’ibindi rubanda bagenuriyeho, bakabigira iciro ry’imigani, nk’inyamaswa, inyoni, imyururu n’ibindi. Aha ni ho hava izina “IBIRARI BY’INSIGAMIGANI” Bikaba bishaka kuvuga, inkora y’aho ikintu cyanyuze kigana aha n’aha, bikaba kandi bivuga amayira abakomotseho amagambo yabaye umugani banyuzemo igihe iki n’iki, ku buryo ubu n’ubu, byagenze bitya na bitya.

**B .Ingeri z’insigamigani**

Insigamigani zigabanyijemo ingeri ebyiri:

- insigamigani nyirizina

- insigamigani nyitiriro

**Hariho insigamigani nyirizina:** Ni zo abantu bazwi neza amavu n’amajyo, ku buryo rubanda bemeye kwigana imigirire yabo no mu mvugo isanzwe igakoreshwa, bigahinduka inyigisho y’ihame.

**Hakabaho n’insigamigani nyitiriro:** Ni izo ibindi rubanda bagenuriyeho bikaba iciro ry’imigani, mbese nk’impyisi mu nyamaswa iti: ”Harya ko kuvuga ari ugutaruka, nk’iriya Musheru ipfana iki na Mutamu? “ -nk’inyombya mu nyoni yahagaze mu itongo rya Rugaju iti: “Mbatere akari aha!” –nk’igikeri mu myururu, bati: “Gikeri utahe n’intashya, kiti mfana iki n’ibiguruka? “Burya ibyo byose uko ari bitatu, babitwerereye amagambo y’abantu bahishiriye kubera umwanya bafite mu gihugu cyangwa se mu muryango wubashywe. Sibyo ubwabyo byivugiye ayo magambo.

**3.Igitekerezo cya rubanda:**

**Umwandiko:** Butati na Nzabuheraheza

Inyunguramagambo

|  |  |
| --- | --- |
| **Intorezo** | ishoka. |
| **Uruboho** | umuzigo, umutwaro. |
| **Impamba** | ifunguro umuntu yitwaza ku rugendo rurerure. |
| **Imbehe** | igikoresho kibaje mu giti bariraho (isahani ya  kinyarwanda). |
| **Kwigorora** | kwiyunga. |
| **Inyana y’ishashi** | inyana imaze gukura igeze igihe cyo kwima. |

Hari magambo menshi akoreshwa mu kuvuga “intorezo”. Tanga ayo magambo.

* Ishoka
* Indyankwi
* Indyabiti
* Inshenyi

Inshoza n‘uturango by‘ibitekerezo byo muri rubanda .

**A .Inshoza y’ibitekerezo byo muri rubanda**

Ibitekerezo byo muri rubanda ni imwe mu ngeri z’ubuvanganzo nyarwanda nyemvugo bwo muri rubanda. Ibitekerezo byo muri

rubanda ntibitangizwa na kera habayeho ngo birangizwe na si nge wahera, kuko iyo bigenze gutyo kiba gihindutse umugani. Bishingira ku mazina y’abantu babayeho, cyangwa bagaragara nk’ababayeho mu mateka kuko usanga ari bantu bagenda bavugwaho ku buryo butandukanye.

**B. Ibiranga ibitekerezo byo muri rubanda**

Ibitekerezo byo muri rubanda bigaragaramo:

* amakabyankuru n’ibitangaza kandi ntibitanga amacishirizo agaragara neza y’igihe ibintu byabereye.
* Mu bitekerezo bya rubanda dusangamo kenshi ahantu hazwi ibivugwa byabereye .
* Aho igihangange kivugwa cyari gituye .
* .Imisozi izwi iriho na n’ubu, ndetse n’ibintu bifatika bigaragara nk’ibimenyetso byasizwe n’igihangange kivugwa mu gitekerezo cya rubanda.

***Urugero: t***watanga nk’ingero z’udusozi twitwa amabimba ya Ngunda, aho Cacana yarwaniye n’urupfu ku gasozi ka Zoko hari imbuga isije neza,…

**Itandukaniro hagati y’igitekerezo cya rubanda, insigamugani n’umugani muremure**

Ingeri y’ubuvanganzo

Uturango

Umugani

**muremure**

Igitekerezo

cya rubanda

Insigamigani

Ingingo z’amateka yabayeho

Amakabyankuru

n’ibintu bitabayeho

Amakabyankuru agira

umuntu usanzwe igihangange

yaba yarabayeho cyangwa

atarabayeho

Amakuru y’ibintu byabayeho

cyangwa bitabayeho

#### 4.Imigani migufi.

**A.Inshoza y’ imigani y’imigenurano**

Imigani y’imigenurano bakunze kuyita imigani migufi bitewe n’uko igizwe n’amabango magufi ariko akubiyemo ingingo nyinshi.

Imigani y’imigenurano igizwe n’interuro ngufi zikubiyemo ingingo nyinshi. Ikunze kuba igizwe n’interuro imwe ifite ibice bibiri. Umugani mugufi wumvikana mu buryo bubiri ubw’amarenga bushushanya icyo bawuciriye n’ubwa kamere mu mvugo iboneye.

Imigani y’imigenurano yaciwe n’abakurambere, ariko ntidushobora kumenya izina ry’uwaciye umugani uyu n’uyu. Imigani y’imigenurano yatugezeho binyuze mu ruhererekane mvugo. Ni yo mpamvu iyo bajya guca umugani bagira bati: “Bakunda kuvuga ngo….”, Burya koko babivuze ukuri ngo….”

**Kuki iyo migani bayita imigenurano?**

Kugenura ni ukuvuga ikintu ariko ushaka kuvuga ikindi, utabizi akibwira ko ari aho ugarukiye, naho ubizi agafindura icyo washakaga kuvuga mu buryo buteruye.

Dufashe nk’urugero, uvuze ngo “Arimo gishigisha ntavura,” birumvikana ko amata atavura ugenda uyakozamo umutozo uyavuruga buri kanya (gushigisha ni ugukaraga umwuko mu gikoma kiri ku ziko ngo ifu yivange n’amazi itaza gufata mu ndiba bigashirira), iryo ni ihame. Urumva koko ari byo, nta kindi gisobanuro ugomba kugira ngo wumve uwo mugani.

Uburyo bwa kabiri ni uburyo bw’amarenga, uwumvise agomba gutekereza agashishoza kugira ngo amenye icyo uwo mugani bawurenguriraho, mbese ingingo ishushanya. Uyu mugani urerekana ingorane umuntu aterwa n’abamusesereza mu bikorwa bye bagira ngo berekane ko ibye bidashobora gutungana kandi bifite kidobya. Uko kumutobera urogoya imigambi ye, ni byo bagereranya no “gushigisha amata” kuko amata ubusanzwe aba ikivuguto ari uko wayateretse ukayarekera hamwe agatuza, akabona gufatana, ari byo bita “kuvura”.

Imigani y’imigenurano ikubiyemo uturango twinshi tw’umuco wacu nk’uburezi n’uburere, imibanire, uko twumva isi n’ibiyiriho cyangwa ibitubaho n’ibindi.

**Ingero z’isesengura ry’imigani migufi**

**Iyo inkoko ivuye mu magi arabora**: Urumva ko ari byo koko, ni na ko bigenda nta gisobanuro bigomba kugira ngo wumve iyo nteruro. Inkoko iraririye amagi, iyo iyavuyemo ni byo arabora. Nyamara mu buryo bwa kabiri ari bwo bw’amarenga ugomba gutekereza ugashishoza kugira ngo umenye icyo cyangwa uwo bawuciraho. Uyu mugani ushushanya umubyeyi utaye abana bato kandi batagira kivurira. Abo bana bararuha kandi bakababara. Ni cyo kubora kw’amagi bishushanya. Iyo mvugo y’ingenurano rimwe na rimwe kuyifindura ntibyoroshye. Ndetse hariho imigani imwe itumvikana mu buryo bwombi, haba mu mvugo isanzwe, imwe twise imvugo iboneye, haba no mu mvugo y’amarenga igenura. Igitera umugani kutumvikana neza ni uko haba harimo ijambo ritumvikana kuko ryashaje ritagikoreshwa mu mvugo y’ubu cyangwa se uwo mugani ukaba ukomoka ku gitekerezo cya kera cyangwa ku mugani muremure utazwi neza.

**Amagambo atagira mukuru arumba ari indaro**: Utazi ijambo “indaro” icyo rivuga ntushobora kumva uwo mugani. Nturyite indaro imwe y’abazimu cyangwa se inzu nto cyane. Indaro bavuga muri uyu mugani ni ikintu kinini kisanzuye. Umurima w’indaro ni umurima munini cyane. Kurumbya umurima w’indaro ntusarure n’irya kirazira ni ukugusha ishyano. Ikigereranyo cy’uyu mugani: inama igiwe n’abantu bato batagira umuntu wo kubagimbura, noneho inama yabo yajya kuzura bakabitaba kubera kudashobora kubitunganya ni yo magambo atagira mukuru urumba ari indaro kuko aba ahari ariko agasubira kuba ubusa.

**Amatwi yuje amata ntiyumva**: Hari abantu bakira bikabatera imico mibi. Bamwe biga kurengwa bagasuzugura abo bahoranye mu bukene. Amatwi yuje amata ni umukire warenzwe. Kutumva ni ugusuzugura biterwa no kwibagirwa ko iby’isi ari intizo. Uwo mugani ucibwa iyo umuntu abonye umuntu uhindura indoro n’ingendo, akitwara uko atitwaraga, agasuzugura bitewe n’uko yateye imbere, cyangwa hari icyo yungutse mu buzima.

**Indinde iri kabiri, ndinda dawe na ndinda mwana wange**: Baca uyu umugani berekeje ku kamaro abana bagirira ababyeyi babo, babitura akamaro babagiriye bakiri bato. Umwana muto aba afite intege nke se cyangwa nyina akamuterura, umusaza cyangwa umukecuru na we aba afite intege nke umwana akamusindagiza.

**Izina ni ryo muntu**: Umugani ucibwa iyo abantu babonye umuntu ukora ibikorwa cyangwa ufite imyitwarire ihuje n’izina rye.

**Aho ibyago byaje ibihaha bica umuhoro**

Ibihaha ni inyama zoroha cyane. Ntiwabikebesha umuhoro ngo abe ari wo ucika. Ryaba ari ishyano riguye. Baca uyu mugani bashaka kuvuga nyiribyago abonerwa n’akaga, n’ibisanzwe bihira abandi we ntibimuhire ahubwo bikamuzanira ingaruka.

**Amacumu y’inda ntashira igorora**

Iyo icumu rigimbye bararigorora. Amacumu y’inda yo ntashira igorora kuko urwanirira inda (ashaka uko yabaho) adatuza. Bawuca bashaka kuvuga ko ibyo umuntu akora bigamije kwihakirizwa cyangwa gushaka indamu. Harimo kunegurana.

**Amirariro atera aminaro**

Kwirarira ni ukwitwara uko utari kugira ngo abantu bakubahe, mbese ugire agaciro kanini. Kwinara ni ugukena ukamera nabi, ntugire agaciro wari ukwiye. Kwinara ku mugore ni ukubura inzu, akajya kwicara iwabo nk’indushyi.

Bawucira ku muntu usuzugura ikintu cyari kuzamugirira umumaro, nyuma akazakena kandi bitagishobotse kubona ibyo yagayaga.

**Icyansi k’impumyi cyoga itashye**

Icyansi bakamiramo inka y’impumyi bacyoza itashye kuko baba batizeye ko iri butahe. Bahora bahangayitse ko ishobora gutemba cyangwa ikagwa mu mwobo.

Bawucira ku kintu kitizewe ko cyatungana. Byaba ari ha Mana kiramutse gitunganye. Mbese ni nko kuvuga uti “nzabibara mbibonye.”

**5.IBISAKUZO**

|  |
| --- |
| ibisakuzo  Ibisakuzo ni umukino nyurabwenge wo mu magambo, ugendanye n’ibibazo n’ibisubizo byabyo, bihimbaza abakuru n’abato, kandi birimo ubuhanga kuko byigisha gutekereza. Igisakuzo gisakuzwa mu magambo yacyo, kikicwa mu magambo yacyo. Umuntu asakuza n’uwo bangana cyangwa uruta ariko ntawusakuza sebukwe cyangwa na nyirabukwe mu muco nyarwanda. |

Ingero. Agacwende kange kambaye kure mba ngukoreyemo.

* + Ukwezi

Abakobwa bange babyina bose.

* + Imirya y’inanga Abana bange bangana bose.
  + Ifundi

Nagutera icyo utazi utabonye.

* + Ubuto bwa so na nyoko

Zana akebo nzane akandi tuge gutara intagwira.

* + Ubwoya bw’inka

##### 6. Igisingizo: Imfizi ikwiye Kigeli

#### Inyunguramagambo

|  |  |
| --- | --- |
| **Rutigimbwa** | Umuntu utisukirwa. |
| **Ubukombe** | Ikintu kinini. |
| **Ingimbi** | Umwana w’umuhungu uri mu kigero hagati y’imyaka cumi n’itatu na cumi n’itandatu. |
| **Ingeri ndende** | Inyanja. |
| **Igisingo** | Ikamba, umwambaro wa cyami utatse amasaro meza cyane abami n’abagabekazi bambaraga. |
| **Umususu** | Ubwoba butera umuntu gutinya gukora ikintu. |
| **Abanyamusozi** | Ingabo zitazi kurwana. |
| **Sindagahindagara** | Sindagira ubwoba. |
| **Guharamba inzovu** | Kureba ikintu kinini cyane ntukirangize kubera ubunini bwacyo. |
| **Indatwa** | Umuntu w’ibanze uza ku mwanya wa mbere kubera akamaro afite. |

|  |  |
| --- | --- |
| **Urugangazi** | Umuntu muremure munini kandi ukomeye. |
| **Intamati** | Imfizi y’inzovu. |
| **Iribagiza** | Umuntu ukeye mwiza cyane. |
| **Rurikanwa** | Umuntu usingizwa ibyiza. |
| **Imirimba** | Ikintu kiza cyane. |
| **Ijabo** | Akantu k’akanyabugabo umuntu yishyiramo kakagaragarira mu bushobozi bwe. |
| **Ijabiro** | Aho umwami cyangwa umugabekazi babonanira cyangwa bakirira abantu. |
| **Ingangare** | Umuntu muremure kandi munini. |
| **Ibirorero** | Ahantu hirengeye, barebera ibintu byiza. |
| **Urukerereza** | Ryari izina ry’ishyo ry’inyambo ryaremwe n’umwami rwogera. Aha mu mwandiko birashaka kuvuga ko bakomeje kumwitegereza kubera ubwiza bwe nk’uko iryo shyo ryari ryiza. |
| **Impanda** | Akarumbeti. |
| **Inyamibwa** | Indatwa, umuntu w’ibanze uza ku mwanya wambere kubera akamaro gakomeye afite. |
| **Indongozi** | Umuntu ujya imbere y’abandi akabayobora. |
| **Imbumburi** | Umuntu muto cyane ariko ufite imbaraga. |
| **Impomba** | Umuntu w’umunyantege nke cyane. |
| **Impambi** | Umuntu w’ingogo, ukomeye kandi urwana ubudatuza. |
| **Inkaka** | Umuntu w’intwari kandi ugendana ishema n’igitinyiro. Bamwita kandi igikaka. |
| **Kubanga amatwi** | Gutega umuntu amatwi witonze ngo hatagira ibyo avuga bikagucika. |
| **Urwamo** | Ijwi rirenga, urusaku cyangwa induru y’ikintu. |
| **Umutayihana** | Umuntu udashobora gutererana ingoma. |
| **Inganji** | Umuntu watsinze ku rugamba. |
| **Umuhinza** | Umwami w’agahugu gato abantu bubahaga nk’imana bakamutura amakoro na we akabaha imvura. |
| **Imbangukirabigwi** | Umuntu w’intwari uhora aharanira kugaragaza ibigwi. |

**A. Inshoza y’igisingizo**

Igisingizo ni umwandiko wa gisizi; wanditswe mu buryo bw’imikarago ukubiyemo amagambo yo kurata cyangwa kogeza umugiraneza. Uhanga igisingizo akoresha amagambo ataka cyangwa yogeza uwo cyangwa icyo asingiza, akagaragaza impamvu ituma amusingiza, akirinda kuvuga ibibi, akibanda ku byiza gusa.

**7.Ibyivugo by’amahomvu**

**Tumwe mu turango tw‘ibyivugo by’amahomvu**

1. Amagambo asekeje:
   * Nagiye ku rusenge ibitugu ndabitigisa.
   * Nitwa Cyaradamaraye.
   * Nivugiye ku rusenge, umwana yivugira mu nda ya nyina.
   * Nanze guhunga iwacu twaraye ubusa.
2. Ibikorwa birata si iby’ubutwari uwivuga yagiriye ku rugamba, ahubwo ni iby’ubuzima busanzwe:
   * Ndi isata ibasumba ndi intore ya Rugayampunzi
   * Ndi umuhungu ndi umuziraguhungu • Nanze guhunga iwacu twaraye ubusa.
   * Sinkenga
3. Amakabyankuru
   * Umwana yivugira mu nda ya nyina.
   * Nahagaze mu Gasenyi ndasa mu Gasiza

**Ibyivugo by’amahomvu birangwa n’iki?**

* + Birangwa n’amagambo asekeje, kwirata ibikorwa bisanzwe ndetse rimwe na rimwe bitaguhesha icyubahiro (amahomvu: amagambo adafite agaciro) ndetse n’amakabyankuru.

**Umuhango wo kwita izina mu muco nyarwanda: Kwita izina**

**Inyunguramagambo**

|  |  |
| --- | --- |
| **Umuseke** | Mu rukerera; igihe bwenda gucya. |
| **Umuse** | Umuntu wasimburaga nyiri urugo mu mihango inyuranye imugenewe akayimukorera iyo yabaga atabonetse; nko mu mihango yo kwita izina, kweza abapfushije,…Nta wubera umuse uwo basangiye ubwoko. |
| **Sebukwe** | Se w’umugabo cyangwa w’umugore wawe. |
| **Nyirakuru** | Nyina wa se cyangwa wa nyina w’umuntu. |
| **Sekuru** | se wa se cyangwa wa nyina w’umuntu. |
| **Igiti by’inkonzo** | Igiti kimeze nk’inkoni bamanuza amashami y’igiti cyangwa imbuto. Inkonzo bayikora muri rimwe mu mashami abiri asangiye imetero, ishami rya kabiri bakaritemera hafi y’imetero. |
| **Umutobotobo** | Ubwoko bw’agati kagira indeshyo yaba nka metero ebyiri kakagira udushami twinshi, guhera muri metero kagira , amahwa yigondoye buke ku isonga, aba ku mubyimba no ku migongo y’ibibabi, kakagira indabyo zenda gusa n’icyatsi kibisi, kakera utubuto twiburungushuye bita intobo cyangwa inyamaheri. |
| **Umusambi** | Bawita kandi umuce. Ni igikoresho kiboshye nk’ikirago ariko gito kigenewe kwicarwaho cyangwa kuryamirwa. |
| **Intara** | Bayita kandi urutaro. Ni igikoresho cyo mu rugo giteye nk’inkoko imitwe yombi ntingana, gikoreshwa bagosora imyaka cyangwa bayanika. |
| **Ingabo** | Igikoresho bikingiraga amacumu y’imyambi barwana. |
| **Ishinge** | Ubwoko bw’ibyatsi basakazaga amazu cyangwa bakabitegura mu nzu. Ibyo byatsi kandi bikoreshwa benga ibitoki. |
| **Uruhamo rw’umuryango** | Igice cyo ku nzu giherereye ku mu ryango kiremetse nk’urukinga kigashyigikirwa n’inkingi ya kanagazi kigatwikira umuryango kikawurinda amahuhezi. |
| **Bamukoshereje ingobyi** | Ntibavuga kugura ingobyi bavuga gukosha ingobyi. |

**Imbata y’umwandiko ntekerezo**

Umwandiko ntekerezo utangirwa n’**umutwe**.

Umutwe uba ugizwe n’interuro imwe ifitanye isano n’ibiri buvugwe mu kurambura ingingo, mbese ni inshamake y’umwandiko wose. Kugira ngo utandukane n’ibindi bice biwukurikiye, umutwe bawucaho umurongo cyangwa bagasiga umwanya mbere yo gutangira igice gikurikiyeho, cyangwa ukaba wanditse mu buryo bwihariye (ugaragara cyane).

Usibye uyu mutwe, umwandiko ntekerezo ugira ibice by’ingenzi bitatu, ari byo **intangiriro, igihimba n’umusozo.**

Intangiriro n’umusozo biremwa n’igika kimwe kimwe mu gihe igihimba cyo kiremwa n’ibika byinshi. Tumenye ko umwandiko wuzuye uba ufite nibura

ibika bitatu. Iyo bigiye munsi, uwo mwandiko uba ubura igice kimwe cyangwa ibice bibiri mu bigize umwandiko.

**IZINA MBONERA GAKONDO.**

**Inshoza y’izina mbonera gakondo**

Izina ni uburyo abantu bemeza kwita ibiriho, ibyo babona ibyo bumva, cyangwa ibyo batekereza.

* Dukurikije inkomoko y’amazina,

hari

\*:**Amazina karemano** **mu rurimi rw’Ikinyarwanda** : ni amazina y’umwimerere yitwa amazina **gakondo** (igiti, umugezi, umurima,…), \***Amazina y’amatirano**: Ni amazina akoreshwa mu Kinyarwanda ariko akaba akomoka mu ndimi z’amahanga.

**Ingero**: ishati, ikoti, ishuri n’ayandi.

* Dukurikije intego y’izina,hari

\***Amazina mbonera:** ni amazina y’Ikinyarwanda afite uturemajambo tw’ibanze dutatu (indomo, indanganteko n’igicumbi).

\***Amazina y’urusobe**:ni amazina afite uturemajambo turenze dutatu,(ubukerarugengo, umunyuragisaka)

**Uturemajambo tw’izina mbonera gakondo n’ amategeko y’igenamajwi**

Kugira ngo umenye uturemajambo tw’izina, ubanza kurigoragoza (uritubya cyangwa uritubura). Igice kidahinduka ni cyo bita **igicumbi (C)** kibanzirizwa **n’indanganteko (RT**) na yo ibanzirizwa **n’indomo (D).**

**Igicumbi**: ni akaremajambo k’izina kadahinduka iyo ugoragoje izina.

|  |
| --- |
| **Urugero** |

* Inka
* Agaka
* Uduka
* Ibika
* Igika

Witegereje urasanga akaremajambo **–ka** kagaruka iteka iyo ugerageje gushyira ijambo inka mu nteko zinyuranye.

**Indanganteko**: Ni akaremajambo kagaragaza inteko izina ririmo. Indanganteko z’amazina mu Kinyarwanda zibarizwa mu nteko 16.

**Ikitonderwa**

Hari amazina atagaragaza indanganteko. Kugira ngo umenye inteko zayo uyashyira mu nteruro maze inteko z’amasano akaba ari zo zigaragaza inteko ayo mazina arimo. Bene ayo mazina akunda kuba mu nteko ya 5, 9 n’iya 10. Mu kugaragaza inteko z’ayo mazina hakoreshwa aka kamenyetso: φ

|  |
| --- |
| **Ingero** |

* Nt. ya 5: ibuye rinini riragaragara: i-φ-buye
* Nt. ya 9: ihene nziza ni musheru: i-φ-hene
* Nt. ya 10: ihene nziza ni iz’umusheru: i-φ-hene

**Indomo**: Ni akaremajambo kagizwe n’inyajwi itangira izina. Mu Kinyarwanda inyajwi zishobora kuba indomo ni **i, u, na a.**

Usibye igoragoza kugira ngo umenye indomo ushobora gukoresha impakanyi **nta**, **indangahantu ku/mu,** ijambo rihamagara “**yewe”/ “yemwe**” imbere y’izina cyangwa se **akajambo “ki”** kabaza inyuma yaryo. Inyajwi itakara aba ari indomo.

Ingero

* Nta mugabo mbona: nta φ-mu-gabo
* Yewe mugabo! Yewe φ-mu-gabo.
* Ese wagize ngo ni mugabo ki? φ-mu-gabo ki?

**Uturemajambo n’amategeko y’igenamajwi akoreshwa mu izina mbonera gakondo**

|  |  |  |
| --- | --- | --- |
| Inzara | i-n-yara | y---->z/n- |

* Hari amazina mbonera gakondo yuzuye. Ni ukuvuga afite uturemajambo twose uko ari dutatu.

**Uturemajambo tw’izina mbonera gakondo n’amategeko y’igenamajwi**

|  |  |  |
| --- | --- | --- |
| **Amazina** | **Intego** | **Amategeko y’igenamajwi** |
| Umwana | u-mu-ana | u--->w/-J |
| Imyeyo | i-mi-eyo | i--->y/-J |
| Amenyo | a-ma-inyo | a+i =e |
| Abana | a-ba-ana | a--->ø /-J |
| Inzara | i-n-yara | y--->z/n- |
| Indwara | i-n-rwara | r--->d/n- |
| Inzuki | i-n-yuki | y---->z/n- |
| Inzabya | i-n-abya | Ibicumbi bifata z mu nteko ya 10 |
| Insinzi | i-n-tsinzi | t-----> ø/n-s |
| Udushaza | u-tu-shaz-a | t----->d/GR |
| Inzoga | i-n-yoga | y---->z/n- |
| Imfizi | i-n-pfizi | p------> ø/m-f ,n----->m/-f |
| Imboga | i-n-boga | n----->m/-b |
| Inyana | i-n-nyana | n------> ø/-ny |
| Igicuma | i-ki-Cuma | k------>g/-GR |
| Imana | i-n-mana | n----->ø/-m |
| Inama | i-n-nama | n------> ø/-n |

**Ikitonderwa**

* Hari ibicumbi bifata ingombajwi “z” mu nteko ya 10 bitari biyisanganywe.

Ingero

* Urugi => inzugi: i-n-ugi
* Urwabya =>inzabya: i-n-abya

**Hari amazina mbonera gakondo atuzuye**. Ni ukuvuga atagaragaza kamwe mu turemajambo.

Amazina mbonera gakondo atagaragaza indanganteko. Kuri bene ayo mazina akaremajambo k’indanganteko gahagararirwa n’iki kimenyetso “ø”

|  |
| --- |
| **Ungero** |

* Ishyamba: i- ø-shyamba
* Izuru: i- ø-zuru

**Amazina mbonera gakondo atagaragaza indomo n’indanganteko**

Ingero

* Data: ø –ø-data
* Se: ø –ø-se
* Mama: ø –ø-mama
* Nyina: ø –ø-nyina

**Ikitonderwa**

* Hari ibicumbi bifata ingombajwi “z” mu nteko ya 10 bitari biyisanganywe.

Ingero

* Urugi => inzugi: i-n-ugi
* Uruyuzi =>inzuzi: i-n-uzi
* Urwabya =>inzabya: i-n-abya
* Hari amazina mbonera gakondo atagaragaza indanganteko. Kuri bene ayo mazina akaremajambo k’indanganteko gahagararirwa n’iki kimenyetso “ø”

**Ibibazo n’ibisubizo by’umwitozo**

Garagaza uturemajambo tw’amazina mbonera gakondo akurikira n’amategeko y’igenamajwi aho ari ngombwa:

* Inzoga: i-n-yoga y→z/n• Inkonzo: i-n-konzo
* Icumu: i- ø-cumu
* Icyungo: i-ki-ungo i→y/-J
* Igicuba: i-ki-cuba k→g/-GR

**UMUTWE WA 2:UMUCO W’AMAHORO**

## Umwandiko:Umwana wahohotewe

### I**nyunguramagambo**

|  |  |
| --- | --- |
| **Gucanganyukirwa** | Gusara |
| **Kwiyesura** | Kwiterera hejuru kubera agahinda ufite. |
| **Inyangabirama** | Umugizi wa nabi. |
| **Guhanga umuntu amaso** | Kwitegereza umuntu. |
| **Ishavu** | Agahinda gakomeye umuntu aterwa no kwibuka inabi yagiriwe cyangwa ibibi yabonye. |
| **Gusindagiza umuntu** | Kwumufasha kugenda umwiyegamije. |
| **Kufira** | Kintoki ibyatsi byameze mu myaka. |
| **Kugwa mu kantu** | Kumirwa ukabura icyo uvuga. |
| **Bimwanga mu nda** | Ntiyashobora kubyihanganira. |
| **Kwinumira** | Kutagira icyo uvuga ukicececera. |
| **Igitambambuga** | Umwana ukiri muto ukambakamba. |
| **Umunyotwe** | Umuriro umeze nk’ivu. |
| **Gukorera umuntu ibya mfura mbi** | Kumuhohotera akamugirira nabi. |

**NTERA**

**Inshoza ya ntera**

Ntera ni ijambo rigaragira izina rikisanisha na ryo, rigafata indanganteko yaryo ho indangasano.

* Ntera isobanura izina ivuga imimerere cyangwa imiterere yaryo. Ntera kandi ishobora kwinjira mu nteko zose uko ari 16.
* Mu nteruro, ntera igaragira izina ikisanisha na ryo, igafata indanganteko yaryo ho indangasano. Intego ya ntera
* Mu rwego rw’iyigantego, ntera ni ijambo rirangwa n’indangasano n’igicumbi: RS+C

**Indangasano za ntera**

|  |  |  |  |
| --- | --- | --- | --- |
| **Inteko** | **Indangasano** | **Isanisha** | **Uturemajambo twa ntera** |
| 1 | mu- | Umuntu mubi | mu-bi |
| 2 | ba- | Abantu babi | ba-bi |
| 3 | mu- | Umusozi mubi | mu-bi |
| 4 | mi- | Imisozi mibi | mi-bi |
| 5 | ri- | Iriba ribi | ri-bi |
| 6 | ma- | Amariba mabi | ma-bi |
| 7 | ki- | Ikibaho kibi | ki-bi |
| 8 | bi- | Ibibaho bibi | bi-bi |
| 9 | n- | Inkono mbi | n-bi |
| 10 | n- | Inkono mbi | n-bi |
| 11 | ru- | Urugo rubi | bu-bi |
| 12 | ka- | Akabindi kabi | ka-bi |
| 13 | tu- | Utubindi tubi | tu-bi |
| 14 | bu- | Ubwoba bubi | bu-bi |
| 15 | ku- | Ukuboko kubi | ku-bi |
| 16 | ha- | Ahantu habi | ha-bi |

**Ibicumbi bya ntera**

Ibicumbi bya ntera bifatana n’indanganteko zose uko ari 16. Si byinshi, ni ibi bikurikira:

|  |  |  |  |
| --- | --- | --- | --- |
| **Igicumbi** | **Urugero** | **Igicumbi** | **Urugero** |
| -bi | Umuntu mubi | -nini | Umurima munini  mu-nini |
| -bisi | Igiti kibisi | -niya | Akazu kaniya  ka- niya |
| -gari | Inzu ngari | -nuya | Akazu kanuya  ka-nuya |
| -gufi | Umugore mugufi | -re | Ahantu kure/ku-re |
| -hire | Urugendo ruhire | -sa | Umwana musa  mu-sa |
| -inshi | Inka nyinshi | -shya | Umwenda mushya  mu-shya |
| -iiza | Inzu nziza | -tagatifu | Umuntu mutagatifu  mu-ragatifu |
| -ke | Abantu bake | -tindi | Umutego mutindi  mu- tindi |
| -kuru | Umwana mukuru | -to | Umuntu muto  mu-to |
|  |  | -zima | Umugabo muzima  mu-zima |

**Ikitonderwa:**

* Igicumbi –re-re ni –re kisubiramo
* Igicumbi-to kigira impuzantego zisubiramo ebyiri:- toto: gitoto na –to- -to-to:- gitogito/ ki-to-ki-to/k---->g/-GR
* Ibicumbi-gufi, -to, na –ke bishobora gukorana n’umusozo – ya: mugufiya, bikeya.
* Igicumbi-niya kigira impindurantego nyinshi:- nuya, -nzinya, -nzunya, -nzugurunyu.
* Igicumbi shya kigira impindurantego yisubiramo: -shyashya.
* Igicumbi –inshi kigira impindurantego –yinshi.
* Igicumbi –iza kigira impindurantego –ziza.

**Amategeko y’igenamajwi akoreshwa muri ntera**

|  |  |  |
| --- | --- | --- |
| **Urugero** | **Uturemajambo** | **Itegeko** |
| Amazi meza | ma-iza | a+i-->e |
| Utwana dutoduto | tu-to-tu-to | t--->d/-GR |
| Ikijumba gitogito | ki-to-ki-to | k --->g/-GR |
| Ihene mbi | n-bi | n--->m/-b |
| Ibishyimbo byiza | Bi-iza | i---->y/-J |
| Ingoma mpire | n-hire | n---->m/-h mh→mp |
| Inkoni ndende | n-re-n-re | r---->d/n-) |
| Umwana mwiza | mu-iza | u---->w/-J |

**Izina ntera**

1.**Inshoza y’izina ntera**

Izina ntera ni ijambo rifite intego nk’iy’izina nyakimwe cyangwa ry’urusobe, bigatandukanywa n’uko rishobora gukoreshwa mu nteko zose kimwe na ntera.

**Uturango n’amoko y’izina ntera**

Izina ntera rigira intego nk’iy’andi mazina yaba asanzwe cyangwa ari ay’urusobe. Ritakaza indomo aho rijya gusa cyane na ntera.

|  |
| --- |
| **Urugero: Umwiza arahenda (u-mu-iza)** |

Mu nteko ya 5, indangateko yaryo itandukana n’iy’izina risanzwe ariko ntitandukane n’iya ntera.

Igicumbi cyaryo gishobora kuba kigizwe n’akarenajambo kamwe cyangwa gakomoye.

|  |
| --- |
| **Urugero** |

i-n-vaburayi(kuva + i Burayi): i-n-vu-a--bu-rayi. u/-J

n-->m/-v

Izina ntera akenshi rirangwa no kuba ari ntera iba yafashe indomo. Cyakora hari n’amazina ntera y’andi moko atandukanye:

* Amazina ntera afite imiterere y’izina nyakimwe ariko akagira umumaro nk’uw’izina ntera mu nteruro,
* Amazina ntera afite imiterere nk’iy’amazina y’urusobe n’amazina ntera akomoka ku nshinga.

**Izina ntera rikomoka kuri ntera**

|  |
| --- |
| **Ingero** |
| Umwana mubi (umubi)  Umwana munini (umunini) |

**Izina ntera riteye nk’izina nyakimwe**

**Izina ntera riteye nk’izina ry’urusobe**

|  |
| --- |
| **Ingero** |
| imvaburayi→ -va + Burayi umuvamahanga→ -va + mu mahanga |

**Izina ntera rikomoka ku nshinga**

|  |
| --- |
| **Ingero** |
| igitirano (gutira) igisabano (gusaba) ikibano (kwiba) |

**Uturemajambo n’amategeko y’igenamajwi akoreshwa mu izina ntera .**

**Intego y’izina ntera**

Izina ntera rigira uturemajambo nk’utw’izina nyakimwe ni na yo mvano yo kwitwa izina ntera. Ni ukuvuga D-RT-C (indomo, indanganteko n’igicumbi. Cyakora hari amazina ntera akomoka ku mazina y’urusobe bityo akagira intego nk’iy’izina ry’urusobe.

|  |
| --- |
| **Ingero** |
| **Uturemajambo** | | **Amategeko y’igenamajwi** |
| Umwiza yaje = **u-mu-iza** | | U---->w/– J |
| Amenshi twayaniste = **a-ma-inshi** | | a+i ---->e |
| Imyinshi yakozwe =**i**-**mi-inshi** | | i---->y/– J |
| ikiza bakivuze **i-ki-iza** | | i----->Ø /– J |
| indede bayitemye = **i-n-re-n-re** | | r---->d/ n– |
| Ugutagatifu ni ukwezi kwa cumi = **u- ku-tagatifu** | | k---->g/-GR |
| Udutoto ni utwo = **u-tu-toto.** | | t----->d/–GR |
| Impire ni izo mpinja = **i-n-hire** | | n--->m/ -h  mh----->mp mumyandikire |
| Inini yaguzwe= **i-n-nini** | | n---->Ø/– n |
| I nziza ni iyo ndobo = **i-n-iza** | | Ibicumbi bifata “z” mu nteko ya 9 n’iya 10 |
| Inyinshi zahutse = **i-n-inshi** | | n---->ny/-J |

**Umuvugo: Rubundakumazi**

**Inyunguramagambo**

* + - Rubundakumazi: ni umusinzi
    - Intere: Indembe
    - Gutaha ibigunda: Guhungira ku gasozi usize urugo
    - Gusongwa: Guhuhurwa. Bishobora ariko no kuvuga (ahandi) gukorwa k’umutsima.
    - Ibirumbo: Ni abantu badafite icyo bamaze.
    - Gushengurwa: Kubabazwa n’ibibi ubonye.
    - Gukopfora: Gutinyuka kuvuga.
    - Gutimburwa: Gukubitwa.
    - Guhomvwa: Kuvuga ibidafite akamaro.

**Igisantera**

1. **Inshoza y’igisantera**

Igisantera ni ijambo rijya kwitwara nka ntera bigatandukanywa n’uko igisantera kidakoreshwa mu nteko zose nka ntera.

**Uturango tw’ibisantera**

Igisantera kirangwa no kugira umwanya n’umumaro nk’uwa ntera mu nteruro. Bimwe mu bisantera bifata indangasano isa n’iy’izina bigaragiye, ibindi ntibiyifata, ahubwo usanga bidahinduka.

**Intego y’ibisantera**

Intego y’igisantera igaragaza indangasano isa n’iy’izina kigaragiye utundi turemajambo tugasa n’utw’inshinga cyangwa izina ry’urusobe.

**Ibisantera bifata indangasano**

|  |
| --- |
| **Ingero** |
| Umwana **murizi** ntakurwa urutozi (mu-rir-yi : r+y → z)  Umutima **muhanano** ntiwuzura igituza (mu- han-an-o)  Inkuru **mbarirano** iratuba (n-bar-ir-an-o : n→ m→ /-b) |

**Igisantera bidafata indangasano y’izina bigaragiye**

Usanga buri gihe gifite indanganteko isa n’iyo mu nteko ya kabiri cyangwa iya cumi. Ntigifata na rimwe indangasano isa n’iy’izina kigaragiye.

|  |
| --- |
| **Ingero** |
| Ibihingwa ngengabukungu (n-geng-a-φ-bu-kugu)  Ibiro mpuzamahanga (n-hur-y-a- φ- ma-hanga)  Ikigo ndangamuco (n-rang-a- φ-mu-co)  Inzira nyabagendwa (nya-ba- gend-w-a)  Umuco nyarwanda (nya- φ-ru and-a) |

**Amategeko y’igenamajwi akoreshwa mu gisantera**

Amategeko y’igenamajwi akoreshwa mu gisantera ni kimwe n’akoreshwa mu mazina y’urusobe.

**Kugereranya ntera, izina ntera n’igisantera**

|  |  |  |
| --- | --- | --- |
| **Ntera** | **Izina ntera** | **Igisantera** |
| Ntera yisanisha n’izina igaragiye ikagaragaza imico cyangwa imimerere yaryo | Izina rigira intego nk’iy’izina nyakimwe cyangwa ry’urusobe, bigatandukanyirinywa n’uko rishobora gukoreshwa mu nteko zose kimwe na ntera. Izinantera akenshi ni ntera iba yafashe indomo igasimbura izina yagombaga kugaragira | Igisantera, mu  nteruro, kigira  umwanya n’umumaro  nk’ibya ntera bigatandukanywa n’uko kitagira intego nk’iya ntera kandi ntigishobore kwisanisa, buri gihe, n’izina kigaragiye mu nteko zose. |

**Umwandiko: Uburinganire n’ubwuzuzanye mu mirimo yo mu rugo**

|  |  |
| --- | --- |
| Inyunguramagambo | |
| **Umuhanya** | Umutindi nyakujya. | |
| **Urugo rusaba umunyu** | Urugo rw’abatindi. | |
| **Kutagira akarima ka kirazira** | Kuba nta karima ko guhinga na kamwe ufite**.** | |
| **Kugimbuka** | Kuba ingimbi. | |
| **Imfubyi buriburi** | Umwana wapfushije ababyeyi bombi nta n’undi muvandimwe agira. | |
| **Akazu k’ivundi nyakatsi** | Akazu gato gasakaje ibyatsi. | |
| **Guha umuntu urw’amenyo** | Kumuseka cyane. | |
| **Kudatera kabiri** | Kutamara igihe. | |
| **Kutagira na mba** | Kuba udafite na busa. | |
| **Kwatisha** | Gutanga amafaranga bakagutiza umurima wo guhingamo mu gihe gito. | |
| **Kuvuna abantu amaguru** | Kubaruhura urugendo rukaba rugufi. | |
| **Kuramira abarwayi** | Gufasha abarwayi. | |
| **Gushwishuriza umuntu** | Kumuhakanira. | |
| **Inganzwa** | Umugabo utegekwa n’umugore we. | |

**Ibiganiro mpaka**

**Inshoza y’ibiganiro mpaka**

Iyo umuntu agiye gutanga ibitekerezo ku nsanganyamatsiko runaka, hari uburyo butandukanye aba ashobora gucishamo ibitekerezo bye. Impaka ni bumwe mu buryo bushobora gukoreshwa mu itangwa ry’ibitekerezo.

Ubu buryo ni ibiganiro bikorwa hagati y’abantu batandukanye ku nsanganyamatsiko ihari. Mu by’ukuri ibiganiro mpaka bikorwa iyo hari ikibazo gikeneye umuti buri wese agatanga ubwe uko abyumva ku buryo bya bitekerezo bikusanywa bikaba ingirakamaro mu gukemura ikibazo runaka.

Muri ibi biganiro abantu baganira bari mu matsinda atandukanye hagamijwe kungurana ibitekerezo. Ni ukuvuga ko atari impaka za ngo turwane. Muri ibyo biganiro, haba hari itsinda ry’abashyigikiye insanganyamatsiko yatanzwe, hakaba n’abatayishyigikiye.

**Abashyigikiye insanganyamatsiko**

* Aba batanga ibitekerezo byabo bashyigikira insanganyamatsiko yatanzwe bagamije kugaragaza ko ibivugwa mu nsanganyamatsiko ari ukuri cyangwa se ihame. Bagamije kwemeza ko uko insanganyamatsiko yatanzwe ari byo byakemura ikibazo gihari.

**Abadashyigikiye insanganyamatsiko**

* Aba batanga ibitekerezo byabo basenya insanganyamatsiko yatanzwe bagamije kugaragaza ko ibivugwa mu nsanganyamatsiko atari ukuri cyangwa se atari ihame.

Baba bagamije kumvikanisha ko uko insanganyamatsiko imeze atari byo byakemura ikibazo ahubwo ko hari ukundi cyakemuka, bakagaragaza uko kundi cyakemuka.

* Kugira ngo ikiganiro mpaka kigende neza, haba hari n’umuyobozi w’ikiganiro ushobora kuba ari umwe cyangwa se afite n’undi umwunganira.

**Umuyobozi w’ikiganiro**

* Uyu ni we uyobora ikiganiro mpaka, akagenda aha umwanya abajya impaka ndetse akanabagenera igihe bakoresha.

**Indorerezi**

* Aba ni abantu baza kwitabira ikiganiro mpaka bagamije kumva ibitekerezo bitandukanye by’abajya impaka.

**Amabwiriza agenga ibiganiro mpaka**

* Mu kungurana ibitekerezo, umwe mu bajya impaka, iyo agiye gutanga igitekerezo ke, abanza kugaragaza ko ibyo mugenzi we wamubanjirije batari mu itsinda rimwe atari byo, akabisenyesha ingingo zifatika maze akabona gutanga igitekerezo ke bitewe n’uruhande abogamiyemo.
* Mu kiganiro mpaka uvuga agomba kumenya ko arebwa cyangwa ajorwa n’ababwirwa, ni na yo mpamvu agomba kwita ku mivugire n’imiterere y’ijwi rye, ku guhinduranya amajwi, ku gusubizanya ukuri no gusubiza ukoresheje ingingo zuzuye.
* Mu gihe k’ikiganiro, abatumirwa bamaze kwicara, uyobora ikiganiro amaze kubavuga mu buryo bubangutse, agomba kwirinda kugira ibisubizo we atanga cyangwa abahatira ahubwo akibanda ku kubereka umurongo w’ikiganiro. Iyo umwe mu bajya impaka atanze igitekerezo ke, biba byiza ko uyoboye ikiganiro agisubiramo muri make kugira ngo undi agihereho atanga ike. Iyo impaka zikomeye, umuyobozi w’ikiganiro ahwitura abihaye ijambo.
* Mu kiganiro mpaka, buri wese agomba guhabwa ijambo ariko ntaryiharire, ushatse kuryiharira, uyoboye ikiganiro arimwaka mu kinyabupfura cyane nk’iyo abona ibitekerezo byari bimutegerejweho yabitanze.
* Umuyobozi w’ikiganiro mpaka agomba guhoza ku mutima uburyo n’intego y’icyo kiganiro mpaka.

**Uko bicara mu biganiro mpaka**

* Abari mu kiganiro mpaka bicara ahantu haboneye kandi habona. Hagomba kuba hafasha mu buryo bwo kwicara kugira ngo ikiganiro kibonere. Mu kiganiro mpaka, hari uburyo butandukanye bicaramo kugira ngo ikiganiro kigende neza. Igishushashanyo kigaragara mu gitabo cy’umunyeshuri kirerekana bumwe mu buryo bw’uko abakora ibiganiro mpaka bashobora kwicara.
* Ubwo buryo bwo kwicara ni bumwe mu buryo bwiza bukoreshwa mu kiganiro mpaka, kubera ko umuyobozi w’ikiganiro aba ashobora kugenzura neza abajya impaka ndetse n’indorerezi zitabiriye ikiganiro. Ubu si bwo buryo bwiza bwonyine, icya ngombwa ni uko umuyobozi aba ashobora kugenzura abajya impaka, kandi mu bajya impaka nta wuteye undi umugongo.

### **IMYANDIKIRE YEMEWE Y‘IKINYARWANDA**

**Inshoza y’imyandikire.**

Imyandikire inoze y’ururimi ni urusobe rw’amategeko ashyirwaho mu rwego rwo kugena ibimenyetso bishushanya amajwi y’ururimi runaka. Mu rwego rwo kunoza imyandikire hakaba hifashishwa amahame y’iyigandimi nk’ubumenyi bugamije kwiga indimi zivugwa akaba ari na yo mpamvu imishinga yose igena imyandikire inoze y’ururimi ikorwa hitabajwe impuguke muri ubwo bumenyi bw’iyigandimi. aYa akurikira ni mamategeko agenga imyandikire y’Ikinyarwanda.

**Imyandikire y’inyajwi**

Inyajwi z’Ikinyarwanda zandikishwa inyuguti zikurikira: **a, e, i, o, u.** Uretse mu nyandiko ya gihanga ikoreshwa mu mashuri no mu bushakashatsi gukurikiranya inyajwi birabujijwe mu myandikire isanzwe y’Ikinyarwanda keretse inyajwi ebyiri mu myandikire y’ijambo ry’iritirano “(i)saa” rivuga igihe. Mu magambo y’amarangamutima, imigereka n’inyigana birimo isesekaza, hakoreshwa inyajwi zitarenga eshatu zikurikirana.

**Ingero:**

* Irangamutima: “yooo”!
* Umugereka: Ndagukunda “cyaneee”!
* Inyigana: “pooo”; “mbuuu”!

1. Inyajwi ebyiri zishobora gukurikirana mu myandikire y’ijambo ry’iritirano “(i)saa” rivuga igihe.Urugero:Twagezeyo i saa tanu.

2. Mu magambo y’amarangamutima. Urugero:,Yooo! Ni uko wabaye?

3. Mu migereka n’inyigana arimo isesekaza, hakoreshwa inyajwi zitarenga eshatu zikurikirana. Ingero: Umugereka: Ndagukunda “cyaneee!” Inyigana: Yamukubise ngo: ‘pooo!’

**Imyandikire y’ ingombajwi shingiro**

Ingombajwi shingiro z’Ikinyarwanda zirimo amoko akurikira:

* Ingombajwi shingiro zandikishwa inyuguti imwe: b, c, d, f, g, h, j, k, m, n, p, r (l), s, t, v na z.

Mu Kinyarwanda inyuguti ya **r** ntabwo itandukanye na **l** mu rwego rw’imivugirwe ndetse no mu rwego rwo kurema amagambo. Umuntu yavuga ko Atari amajwi shingiro abiri atandukanye ko ahubwo, kuba zigaragara uko ari ebyiri byaratewe n’uko Abazungu bagennye imyandikire y’Ikinyarwanda bahereye ku ndimi zabo.

Inyuguti **“l**” ikoreshwa gusa mu izina bwite “**Kigali**”, umurwa mukuru wa Repubulika y’u Rwanda, mu ijambo “**Repubulika**”, mu ijambo “**Leta”** no mu **mazina bwite y’amanyamahanga y’abantu n’ay’ahantu.**

##### Ingero

* Ntuye i Kigali.
* Repubulika y’u Rwanda
* Angola, Londoni, Lome, Lusaka, Buruseli, Aluberi.

Icyakora, inyuguti “l” iguma gukoreshwa mu mazina bwite y’amanyarwanda y’abantu yari isanzwe ikoreshwamo kandi bayiswe mbere y’amabwiriza mashya.

* **Ingombajwi shingiro zandikishwa inyuguti ebyiri**: ny, sh, pf, ts.
* **Ingombajwi shingiro yandikwa n’inyuguti eshatu**: shy
* **Inyerera**: w na y
* Ingombajwi z’ibihekane: **Inyuguti zandika ingombajwi z’ibihekane:**

Inyuguti zandika ingombajwi z’ibihekane mu Kinyarwanda, ni ukuvuga ingombajwi shingiro ibanjirijwe n’inyamazuru, ingombajwi shingiro ikurikiwe n’inyerera imwe cyangwa ebyiri, ingombajwi shingiro ibanjirijwe n’inyamazuru igakurikirwa n’inyerera imwe cyangwa ebyiri, zikubiye mu rutonde rukurikira:

mb, mf, mp, mv, nd, ng, nj, nk, ns, (nts), nsh, nshy, nt, nz; bw (bg), cw, dw, (fw), gw, hw, jw, kw, mw, nw, nyw, (pfw), (pw), rw,

shw, shyw, sw, tsw, tw, (vw), zw;

by, cy, jy, my, nny, pfy, py, ry, sy, ty, (vy);

byw, myw, pfyw, (ryw), (vyw);

mbw, (mfw), mpw, (mvw), ndw, ngw, njw, nkw, (nshw), (nshyw), (nsw),

ntw, nzw; mby, mpy, (mvy), nshy, ndy, njy, nsy, nty; (mbyw), (mvyw), njyw.

Usibye “bg” mu ijambo “Kabgayi” ingombajwi z’ibihekane zitari muri uru rutonde zirabujijwe.

**Ikitonderwa**

Hari ibihekane bigira imyandikire yihariye bitewe n’inyajwi bikurikiye.

|  |
| --- |
| **Ingero** |

**Imyandikire y’ibihekane** “(n)kw”, “(n)gw”, “hw”, bikurikiwe n’inyajwi “o” cyangwa “u”

Ibihekane “(n)kw”, “(n)gw”, “hw”, bikurikiwe n’inyajwi “o” cyangwa “u” ntibyandikwa; mu mwanya wabyo handikwa “(n)ko”, “(n)ku”, “(n)go”, “(n)gu”, “ho”, “hu”.

|  |
| --- |
| **Ingero** |

* Kwanga koga ni bibi.
* Kubaka ni ukugereka ibuye ku rindi.
* Pariki ya Nyungwe ibamo inguge nyinshi.
* Ngwije na Ngoboka bava inda imwe.
* Korora inkwavu n’inkoko bifite akamaro.
* Iyo ngiye kwinjira mu nzu nkuramo inkweto.
* Mariya ahwituye Hoho kugira ngo yihute.
* Mahwane aragesa amahundo.

**Imyandikire y’ibihekane “(n)jy” na “(n)cy”, bikurikiwe n’inyajwi “i” cyangwa “e”**

Ibihekane “(n)jy” na “(n)cy” byandikwa gusa imbere y’inyajwi “**a”, “o” na “u”.** Imbere y’inyajwi “i” cyangwa “e” handikwa “(n)gi”, “(n)ge”, “(n) ki”, “(n)ke”.

|  |
| --- |
| **Ingero** |

* Umugi ntuyemo ufite isuku.
* Gewe/ngewe ntuye mu magepfo y’u Rwanda.
* Njyanira ibitabo mu ishuri gewe ngiye gukina.
* Njyana kwa masenge.
* Iki ni ikibabi k’igiti.
* Ikibo cyuzuye ibishyimbo.

Ibihekane bigizwe n’ingombajwi “ts”, “pf” na “c”

Ibihekane bigizwe n’ingombajwi “ts”, “pf” na “c” zibanjirijwe n’inyamazuru byandikwa mu buryo bukurikira: “ns”, “mf”, “nsh”.

|  |
| --- |
| **Ingero** |

* Insina za kijyambere zitanga umusaruro utubutse.
* Imfizi y’inshuti yange.

**Gukata**

Mu myandikire y’Ikinyarwanda hari inyajwi ziba zigomba gukatwa ariko hari n’izidakatwa. Ikata ry’inyajwi zisoza ibinyazina ngenera n’ibyungo “na” na “nka” Inyajwi zisoza ikinyazina ngenera n’ibyungo “na” na “nka” zirakatwa iyo zikurikiwe n’ijambo ritangiwe n’inyajwi ariko inyajwi isoza ikinyazina ngenera gikurikiwe n’umubare wanditse mu mibarwa ntikatwa.

|  |
| --- |
| **Ingero** |

* + Wakomerekejwe n’iki?
  + Ntakibyara nk’intare n’ingwe.
  + Umubare w’amashuri y’imyuga uriyongera.
  + Nyereka uko batsa tereviziyo n’uko bayizimya.
  + Umwaka w’ibihumbi bibiri na cumi n’ibiri • Umwaka wa 2012.

**Inyajwi zisoza zidakatwa**

Usibye inyajwi zavuzwe haruguru, inyajwi zisoza andi moko y’amagambo ntizikatwa.

|  |
| --- |
| **Urugero** |

Kabya inzozi

Inyajwi **“i”** isoza akabimbura “**nyiri”,** n’inshinga mburabuzi **“ni”** na “**si”** ntizikatwa.

|  |
| --- |
| **Ingero** |

* + Nyiri ubwenge aruta nyiri uburyo
  + Amasunzu si amasaka
  + Icyatumye ejo ntaza iwawe ni uko natashye ndwaye. Icyakora ijambo “nyiri” iyo riri mu mazina amwe n’amwe y’icyubahiro rifatana n’ijambo ririkurikiye.

|  |
| --- |
| **Urugero** |

Nyiricyubahiro Musenyeri.

Naho “nyira” ivuga “nyina wa” ikoreshwa mu mazina, ifatana n’ijambo ibanjirije.

##### Urugero

Nyirabukwe aramukunda.

Ikitonderwa:

Inyajwi zitangira amazina akurikira indangahantu “mu” na “ku”.

Inyajwi itangira amazina bwite n’amazina rusange akurikiye indangahantu “mu” na “ku” iratakara, keretse mu ijambo ritangirwa n’inyajwi “i” ikora nk’indanganteko.

|  |
| --- |
| **Ingero** |

* Mu Mutara higanje imisozi migufi.
* Mu Kagera habamo ingona.
* Amatungo yanyuze mu murima.
* Kwita ku nka bigira akamaro.
* Abana bavuye ku iriba bajya mu ishuri.
* Banyuze mu ishyamba.

Inyajwi zisoza indangahantu “ku” na “mu” ntizikatwa kandi zandikwa iteka zitandukanye n’izina rikurikira.

##### Ingero

* Amatungo yanyuze mu murima.
* Kwita ku nka bigira akamaro.

**Amagambo afatana n’adafatana**

Amagambo y’inyunge

Amazina y’inyunge harimo n’amazina bwite y’inyunge yandikwa afatanye.

|  |
| --- |
| **Ingero** |

* Umwihanduzacumu
* Rugwizangoga
* Umukangurambaga
* Umuhuzabikorwa
* Amayirabiri

Icyakora mu bisingizo, mu byivugo no mu migani, amazina nteruro agizwe n’amagambo arenze ane (4) yandikwa atandukanyijwe kandi agashyirwa mu twuguruzo n’utwugarizo.

##### Urugero

Ubwo “Inshyikanya ku mubiri ya Rugema ahica” aba arahashinze.

**Amagambo afutura**

Amagambo mfutuzi yandikwa atandukanyijwe n’amagambo afuturwa.

##### Ingero

* Inama Njyanama
* Umuco nyarwanda
* Umutima nama
* Umutima muhanano • Inyandiko mvugo.

**Ibyungo “na” na “nka”**

Ibyungo “na” na “nka” bikurikiwe n’ibinyazina ngenga bivuga nyakuvuga na nyakubwirwa (ngenga ya 1 n’iya 2) byandikwa mu ijambo rimwe ariko bikandikwa bitandukanye n’ibinyazina ngenga muri ngenga ya 3.

|  |
| --- |
| **Ingero** |

* Ndumva nawe umeze nkange.
* Ndabona natwe tumeze nkamwe.
* Ndumva na we ameze nka bo.
* Ndabona na ko kameze nka bwo.
* Ikinyazina ngenera n’ikinyazina ngenga

Iyo ikinyazina ngenera gikurikiwe n’ikinyazina ngenga byandikwa mu ijambo rimwe.

##### Ingero

* Umwana wange
* Umurima wacu
* Ishati yawe
* Amafaranga yabo

**Impakanyi “nta”**

Impakanyi “nta” yandikwa ifatanye n’inshinga itondaguye iyikurikiye ariko iyo ikurikiwe n’ubundi bwoko bw’ijambo biratandukana.

|  |
| --- |
| **Ingero** |

* Iwacu ntawurwaye
* Muri iri shuri ntabatsinzwe
* Ya nka ntayagarutse
* Nta we mbona
* Nta cyo ndway**Ibinyazina ngenga ndangahantu**

Ibinyazina ngenga byo mu nteko ndangahantu “ho”, “yo”, “mo (mwo)” n’akajambo “ko” bifatana n’inshinga bikurikiye, keretse iyo iyo nshinga ari “ni” cyangwa “si”.

|  |
| --- |
| **Ingero** |

* Wa mugabo nimusangayo turagenderako ntitugaruka.
* Ya nama yayivuyemo.
* Kuki yamwihomyeho?
* Ni ho mvuye.
* Si ho ngiye.

**Akajambo “ko”**

Akajambo “ko” kunga inyangingo ebyiri kandikwa gatandukanye n’amagambo agakikije.

|  |
| --- |
| **Ingero** |

* Mwarimu avuze ko dukora imyitozo.
* Ndatekereza ko baduhembye.

Urujyano rurimo ijambo “ngo” kimwe n’ibinyazina “wa wundi”, “bya bindi”, “aho ngaho”, “uwo nguwo”.

Urujyano rurimo ijambo “ngo” kimwe n’ibinyazina: “wa wundi”, “bya bindi”, “aho ngaho”, “uwo nguwo”, n’ibindi biremetse nka byo byandikwa mu magambo abiri.

|  |
| --- |
| **Ingero** |

* Kugira ngo wa wundi adasanga wagiye, ukwiye kuba ugumye aho ngaho.
* Bwira uwo nguwo yinjire.
* Fata aka ngaka, ibyo ngibyo bireke.

**Ijambo “ni” rikurikiwe n’inshinga irimo inshoza yo**

**“gutegeka” no “guteganya”**

Ijambo “ni” rikurikiwe n’inshinga ifite inshoza yo “gutegeka” cyangwa iyo “guteganya” ryandikwa rifatanye na yo.

|  |
| --- |
| **Ingero** |

Nimugende mudasanga imodoka yabasize.

Nimugerayo muzamundamukirize.

**Amagambo yerekana ibihe n’ahantu**

Amagambo yerekana ibihe yandikwa mu ijambo rimwe: “nimunsi”, “nijoro (ninjoro)”, “nimugoroba”, “ejobundi”.

|  |
| --- |
| **Ingero** |

* Aragera ino nijoro.
* Araza nimugoroba.
* Yatashye ejobundi.

Ijambo “munsi” ryerekana ahantu na ryo ryandikwa mu ijambo rimwe.

|  |
| --- |
| **Urugero** |

* Imbeba yihishe munsi y’akabati.

**Amagambo “ku” na“mu”**

Amagambo “ku” na “mu” yandikwa atandukanye n’ikinyazina ngenera ndetse no mu magambo “ku wa” na “mu wa” abanziriza itariki cyangwa umubare mu izina ry’umunsi.

|  |
| --- |
| **Ingero** |

* Sindiho ku bwabo.
* Navutse ku wa 12 Ugushyingo.
* Azaza ku wa Mbere.
* Yiga mu wa kane.

**Ijambo “saa”**

Ijambo “(i)saa”, rikurikiwe n’umubare byerekana isaha byandikwa mu magambo atandukanye.

|  |
| --- |
| **Ingero** |

* Abashyitsi barahagera saa tatu.
* Isaa kenda nizigera ntaraza wigendere

**Imigereka ndangahantu**

Imigereka ndangahantu iremewe ku ndangahantu “i” (imuhira, iheru, iburyo, ibumoso, ivure, ikambere, imbere, ibwami, inyuma…) n’amagambo akomoka kuri “i” y’indangahantu ikurikiwe n’ikinyazina ngenera “wa”, n’ikinyazina ngenga yandikwa mu ijambo rimwe.

|  |
| --- |
| **Ingero** |

* Nujya iburyo ndajya ibumoso.
* Mbwirira abari ikambere bazimanire abashyitsi.
* Nuza iwacu nzishima.

**Indangahantu “i” ikurikiwe n’izina bwite ry’ahantu**

Iyo “i” y’indangahantu ikurikiwe n’izina bwite ry’ahantu yandikwa itandukanye n’iryo zina.

|  |
| --- |
| **Ingero** |

* i Kirinda
* i Muyunzwe

**Inshinga mburabuzi “ari”**

Inshinga mburabuzi “ari” iyo ikoreshejwe mu nyangingo ngaragira yandikwa itandukanye n’ikinyazina kiyibanziriza n’ikiyikurikira.

|  |
| --- |
| **Ingero** |

* Itegeko rihana umuntu uwo ari we wese wangiza umutungo wa Leta.
* Ibyo ari byo byose sindara ntaje kukureba.
* Sinzi uwo ari we.

**Amagambo arema inyumane**

Amagambo afatiwe hamwe akarema inyumane y’umugereka, inyumane y’icyungo, cyangwa iy’irangamutima akomoka ku binyazina bitakibukirwa amazina bisimbura yandikwa afatanye.

Nyamara iyo ahuje ishusho n’izo nyumane kandi ibinyazina bikerekeza ku kintu kizwi cyangwa kibukwa mu buryo bugaragara, byandikwa bitandukanye.

##### Ingero

* Niko? Uraza?
* Uko arya ni ko angana.
* Urahinga nuko uteza.
* Uku kwezi ni uko guhinga. Amutumaho nuko araza.

Ukuboko ashaka ni uko.

**Amagambo ashingiye ku isubiramo**

Amagambo ashingiye ku isubiramo yandikwa afatanye.

##### Ingero

* Perezida yavuze ijambo arangije abari aho amashyi ngo kacikaci!
* Babwire bage binjira umwumwe.
* Mugende babiribabiri.

**Imyandikire y’amazina bwite**

Amazina bwite y’ahantu afite indomo.

Amazina bwite y’ibihugu n’ay’uturere afite indomo yandikwa atandukanye n’iyo ndomo; iyo ndomo ikandikwa mu nyuguti nto, keretse iyo itangira interuro.

##### Ingero

* A Marangara n’i Gisaka ni tumwe mu turere twa kera tuvugwa mu mateka y’u Rwanda.
* U Rwanda rurigenga.
* U Mutara wera ibigori, ibitoki n’ibishyimbo.
* U Bubirigi buri mu majyaruguru y’uburasirazuba bw’u Bufaransa.

**Amazina bwite y’abantu arenze rimwe**

Amazina bwite y’abantu arenze rimwe akurikirana muri ubu buryo: habanza izina yahawe akivuka, hagakurikiraho andi mazina y’inyongera.

|  |
| --- |
| **Ingero** |

* UWASE Ikuzo Laurette
* VUBI Pierre
* KARIMA Biraboneye
* MUNEZERO Salima

**Amazina bwite y’abantu n’ahantu y’amavamahanga**

Amazina bwite y’abantu n’ahantu y’amavamahanga atari ay’idini n’amazina bwite y’ibihugu n’ay’uturere y’amahanga yandikwa uko avugwa mu Kinyarwanda, nyuma bagashyira mu dukubo uko asanzwe yandikwa mu rurimi akomokamo.

|  |
| --- |
| **Ingero** |

* Enshiteni (Einstein)
* Shumakeri (Schumacher)
* Ferepo (Fraipont)
* Cadi (Tchad)
* Kameruni (Cameroun/Cameroon)
* Wagadugu (Ouagadougou)
* Ositaraliya (Australie/Australia)

**Amazina y’idini**

Amazinay’idiniyandikwa nk’uko yanditswe mu gitabo k’irangamimerere akaza akurikira izina umuntu yahawe akivuka cyangwa izina rindi rifatwa nka ryo. Izina rya mbere ryandikwa mu nyuguti nkuru naho izina ry’idini rikandikwa mu nyuguti ntoya, ritangijwe inyuguti nkuru.

##### Ingero

* KARERA John
* KEZA Jane
* KAMARIZA Jeanne

RUTERANA Abdul

MFIZI Yohana

Amazina bwite yatanzwe kandi yakoreshejwe mbere y’aya mabwiriza akomeza kwandikwa uko yari asanzwe yandikwa.

|  |
| --- |
| **Ingero** |

* Intara y’Amagepfo
* Umugi wa Kigali
* Akarere ka Rulindo
* Akagari ka Kimana
* Umurenge wa Keru

|  |
| --- |
| **Imikoreshereze y’utwatuzo n’ibimenyeso byihariye** |

**Utwatuzo**

1. **Akabago/akadomo (.):** Gasoza interuro ihamya n’interuro iri mu ntegeko.

|  |
| --- |
| **Ingero** |

* + Umwana mwiza yumvira ababyeyi.
  + Utazi ubwenge ashima ubwe.
  + Mpereza icyo gitabo.

1. **Akabazo (?):** Gasoza interuro ibaza.

|  |
| --- |
| **Ingero** |

* + Uzajya i Kigali ryari ngo tuzajyane?
  + Wabonye amanota angahe?

1. **Agatangaro (!):** Gasoza interuro itangara, kagashyirwa n’inyuma y’amarangamutima.

Ingero.Mbega ukuntu kino kiyaga ari kinini!

* + Ntoye isaro ryiza mama weee!

1. **Akitso (,):** Gakoreshwa mu nteruro kugira ngo bahumeke akanya gato.

|  |
| --- |
| **Ingero** |

* + Umunyeshuri ushaka kujijuka, yirinda gusiba, ntakubagane mu ishuri kandi agakurikiza inama za mwarimu.
  + Abagiye inama, Imana irabasanga.

1. **Uturegeka (…):** Dukoreshwa iyo berekana irondora ritarangiye, interuro barogoye cyangwa iyo mu nteruro hari ijambo bacikije.

|  |
| --- |
| **Ingero** |

* + Mu rugo rwa Kinyarwanda habaga ibikoresho byinshi: ibibindi, ibyansi, ishoka, ibitebo, isekuru…
  + Baragenda ngo bagere ku Ruyenzi bahahurira na mwene... simuvuze nzamuvumba!

1. **Utubago tubiri (:):** Dukoreshwa mu nteruro iyo hari ibigiye kurondorwa, gusobanurwa cyangwa iyo bagiye gusubira mu magambo y’undi.
   * Dukoreshwa kandi inyuma y’ingirwanshinga “-ti” n’ijambo “ngo”.

|  |
| --- |
| **Ingero** |

* + Burya habaho imirimo myinshi: guhinga, kubaka, kubaza n’ibindi.
  + Mariya ati: “ Ibyo uvuze bingirirweho”.
  + Mu Kinyarwanda baravuga ngo: “Ifuni ibagara ubucuti ni akarenge”.

1. **Akabago n’akitso (;):** Bikoreshwa mu nteruro kugira ngo batandukanye inyangingo ebyiri ziremye kimwe kandi zuzuzanya.

##### Urugero

• Gusoma neza si ugusukiranya amagambo; gusoma neza ni no kumva ibyo usoma.

1. **Utwuguruzo n’utwugarizo (“ ”):** Dukikiza amagambo y’undi asubirwamo, imvugo itandukanye n’imvugo isanzwe, cyangwa ingingo igomba kwitabwaho.

Dukikiza amagambo ateruwe n’ingirwanshinga “-ti” n’ijambo “ngo”.

Dukoreshwa na none iyo hari inyito ikemangwa cyangwa kugira ngo bakikize amazina nteruro n’amazina y’inyunge agizwe n’amagambo arenze ane.

Dukoreshwa kandi mu magambo y’amatirano atamenyerewe mu Kimyarwanda.

|  |
| --- |
| **Ingero** |

* + Igikeri kirarikocora kiti: “Kuba mu bibuba si ko guhunika ibigega”.
  + Nuko ya “nyamaswa” iravumbuka maze havamo umusore mwiza.
  + Ubwo “Inshyikanya ku mubiri ya Rugema ahica” aba arahashinze.
  + Ibyo nabisomye kuri “internet”.

1. **Akuguruzo n’akugarizo kamwekamwe (‘’):** Dukoreshwa iyo utwuguruzo n’utwugarizo twinjira mu tundi mu nteruro.

|  |
| --- |
| **Urugero** |

* + Umugaba w’ingabo ati: “Ndashaka ko ‘inshyikanya ku mubiri ya rugema ahica’ aza hano”.

1. **Udukubo ():** Dukikiza amagambo cyangwa ibimenyetso bifite icyo bisobanura cyangwa icyo byuzuza mu nteruro.

Banadukoresha iyo bashaka kwerekana uko amazina bwite y’amanyamahanga yanditswe mu Kinyarwanda bayandika mu ndimi akomokamo.

Dukikiza kandi umubare wanditse mu mibarwa mu nteruro iyo uwo mubare wabanje kwandikwa mu nyuguti.

Twerekana n’ibihekane cyangwa inyuguti bidakunze gukoreshwa.

|  |
| --- |
| **Ingero** |

* + Umuyobozi w’Akarere yabwiye abaturage ko kugira ngo barwanye inzara, bagomba gushoka ibishanga (impeshyi yari yabaye ndende) kandi kwirirwa banywa bakabifasha hasi.
  + Bisimariki (Bismarck)
  + Koreya (Korea)
  + Kamboje (Cambodge)
  + Igihembo twumvikanyeho ni amafaranga y’amanyarwanda ibihumbi magana atanu (500 000 Frw).
  + (l) cyangwa (vy)

1. **Akanyerezo (-):** Gakoreshwa mu kiganiro kugira ngo berekane ihererekanywa cyangwa iyakuranwa ry’amagambo.

|  |
| --- |
| **Urugero** |

* + Wari waragiye he?
  + Kwa Migabo.

Gakoreshwa kandi bakata ijambo ritarangiranye n’impera y’umurongo, bikurikije imiterere y’umugemo.

|  |
| --- |
| **Urugero** |

* + Semarinyota yansabye ko tuzajya-na i Rukoma, ariko nzamwemerera.
  + Kanakoreshwa imbere n’inyuma y’interuro ihagitse.

|  |
| --- |
| **Urugero** |

* + Ejo nzajya mu misa - sinzi niba wari uzi ko nsigaye njyayo - ntuzantegereze mbere ya saa sita.

1. **Udusodeko ([ ]):** Dukikiza intekerezo cyangwa insobanuro bongeye mu mvugo isubira mu magambo y’undi.

|  |
| --- |
| **Urugero** |

* + Yaravuze ati: “Sinshobora kurara ntariye inkoko [ayo yari amirariro], keretse narwaye”.
  + Dukoreshwa kandi berekana ibyo banenga mu magambo y’undi.

|  |
| --- |
| **Urugero** |

* + Yaranditse ati: “Ikinyarwanda ni ururimi ruvugwa n’abatu [ikosa] benshi muri Afurika yo hagati”.
  + Tunakoreshwa mu magambo y’undi mu kugaragaraza ko hari ayavanywemo cyangwa yasimbutswe.

|  |
| --- |
| **Urugero** |

* + Aravuga ati: “Nimureke abana bansange [...] ntimubabuze”.

1. **Agakoni kaberamye (/):** Gakoreshwa mu kwandika amatariki, inomero z’amategeko no mu mwanya w’icyungo “cyangwa”.

|  |
| --- |
| **Ingero** |

* + Kigali, ku wa 15/10/2012.
  + Itegeko N0 01/2010 ryo ku wa 29/01/2010.

#### Imikoreshereze y’inyuguti nkuru

**Inyuguti nkuru ikoreshwa aha hakurikira:**

1. Mu ntangiriro y’interuro.

|  |
| --- |
| **Urugero** |

• Ifuni ibagara ubucuti ni akarenge.

1. Nyuma y’akabago, akabazo n’agatangaro.

##### Ingero

* Twese duhagurukire kujijuka. Wabigeraho ute utazi gusoma? Ntibishoboka.
* Ntoye isaro ryiza shenge wee! Reka nge kuryereka nyogokuru.

1. Nyuma y’ingirwanshinga “-ti” n’ijambo “ngo” bikurikiwe n’utubago tubiri n’utwuguruzo. Ariko inyuguti nkuru ntitangira amagambo asubirwamo iyo uwandika yayatangiriye hagati mu nteruro yakuwemo.

|  |
| --- |
| **Ingero** |

* + Kankindi arasubiza ati: “Ibyo uvuze bingirirweho”.
  + Igihe Kankindi yavugaga ati: “Bingirirweho”, yari yaramaze gusabwa na Kamana.

1. Ku nyuguti itangira imibare iranga iminsi, amazina y’amezi n’ay’ibihe by’umwaka.

##### Ingero

* Ku wa Gatanu, ku wa Gatandatu.
* Ugushyingo gushyira Ukuboza
* Mu Rwanda haba ibihe bine by’ingenzi: Urugaryi, Itumba, Iki (Impeshyi) n’Umuhindo.

1. Ku nyuguti itangira amazina bwite y’abantu, ay’inzuzi n’ay’ahantu, kabone nubwo indomo itangira izina ry’ahantu yaba yatakaye.

|  |
| --- |
| **Ingero** |

* + Rutayisire atuye i Huye hafi ya Cyarwa.
  + Mu Mutara hera ibigori.
  + I Washingitoni (Washington) ni ho hari ikicaro cya Banki y’Isi.
  + Uwitwa Enshiteni (Einstein) yari umuhanga cyane.

1. Ku nyuguti itangira amazina y’imirimo, ay’inzego z’imirimo n’ay’amashyirahamwe.

|  |
| --- |
| **Ingero** |

* + Bwana Muyobozi w’Akarere,
  + Minisiteri y’Ubuhinzi n’Ubworozi
  + Umuryango w’Abibumbye
  + Koperative Dufatanye

1. Ku nyuguti itangira amazina y’impamyabushobozi, ay’icyubahiro, ay’inzego z’ubutegetsi, ay’ubwenegihugu n’amoko, ay’indimi, ku mazina y’ibikorwa byamamaye mu mateka no ku nyuguti itangira ijambo “Igihugu” iyo rivuga u Rwanda.

|  |
| --- |
| **Ingero** |

* + Dogiteri Karimanzira
  + Nyakubahwa Perezida wa Repubulika
  + Umurenge wa Nyarugenge
  + Abanyarwanda barimo Abasinga n’Abagesera
  + Dukwiye guteza imbere Ikinyarwanda.
  + Mu Ntambara ya Kabiri y’Isi Yose hapfuye abantu benshi.
  + Umwami Mutara III Rudahigwa ni umwe mu ntwari z’Igihugu.

1. Ku nyuguti itangira umutwe w’inyandiko, igitabo cyangwa ikinyamakuru.

|  |
| --- |
| **Ingero** |

* + Nujya mu mugi ungurire Imvaho Nshya.
  + Musenyeri Kagame Alegisi ni we wanditse Indyoheshabirayi.

1. Izina bwite umuntu yahawe akivuka cyangwa irindi rifatwa nka ryo riri ku ntangiriro no ku mpera y’inyandiko (nk’ibaruwa, nk’itegeko, nk’umwandiko uwo ari wo wose,...) no mu rutonde rw’amazina y’abantu ryandikwa ryose mu nyuguti nkuru. Nyamara rikandikwa mu nyuguti nto uretse inyuguti iritangira yandikishwa inyuguti nkuru mu mwandiko hagati.

|  |
| --- |
| **Ingero** |

* + GAHIRE Rose
  + UMURISA Keza
  + BUTERA Simoni
  + Nagiye kwa Gahire Rose

**UMUTWE WA KANE: KUBUNGABUNGA UBUZIMA.**

**Umwandiko: Amagara aramirwantamerwa**

**Inyunguramagambo**

|  |  |
| --- | --- |
| **Amagara** | Ubuzima bw’umuntu |
| **Itumba** | Igihe k’imvura nyinshi, kuva mu kwezi kwa kabiri (Gashyantare) kugeza mu kwa Gatanu (Gicurasi) |
| **Gashogoro** | Igihe k’imvura iringaniye gikurikira umuhindo, ibishyimbo biba bifite uruyange n’imishogoro myinshi. Mu ngo zimwe na zimwe ibishyimbo biba byarahishije kubera ihinga ku buryo batungwa n’umushogoro. |
| **Guhanyura** | Kurya ibijumba cyangwa ubugari nta burisho. |
| **Kunegekara** | Kurwara ukaremba cyane. |
| **Umupfumu** | Umuntu ubwira abantu ko abahanurira ibizababaho kandi akabavura n’indwara zinyuranye, bakamuha amafaranga, inzoga, ibiribwa n’amatungo. Akenshi arababeshya ugasanga abantu barahaguye. |
| **Guteza inzuzi** | Kujya kureba umupfumu ngo akubwire indwara urwaye anakuvure. Babyita **kuraguza**. Umupfumu we **araragura**, **atera inzuzi**. |
| **Gukayuka** | Gushiramo amazi cyangwa uburyohe. |

**Umuvugo: Mpogazi na Magaramake**

#### Kumva no gusobanura umuvugoambo.

|  |  |
| --- | --- |
| **Urugero rw’amwe mu magambo ashobora gukomerera abanyeshuri n’ibisobanuro byayo** | |
| **Mpogazi** | Izina ry’umuntu rivuga umuntu ubyibushye neza. | |
| **Magaramake** | izina ry’umuntu akenshi aba ari irihimbano rivuga  umuntu unanutse cyane utagira n’imbaraga. | |
| **Ibibondo** | Abana bato. | |
| **Isheja** | Ibyishimo umuntu aterwa n’igikorwa kiza yakoze. | |
| **Ikirezi** | Umutako ufite ibara ry’umweru ukozwe mu ihembe ry’inzovu. | |
| **Guhuta** | kwica vuba. Babivugira ku ndwara z’ibyorezo  cyangwa inzara. | |

**UBUTINDE N’IMITERERE Y’AMASAKU.**

|  |
| --- |
| **Ingero z’amasaku mboneza nteruro** |

Ibyungo “na” na “nka”, ibinyazina ngenera n’akajambo “nyira” iyo bikurikiwe n’izina ridafite indomo, ariko rifite isaku nyejuru ku mugemo wa gatatu, icyo gihe ayo magambo atuma haza isaku nyejuru ku mu mugemo wa mbere w’iryo zina.

|  |
| --- |
| **Ingero** |
| Byuumba na Kîgalî bireegeranye.  Ngeenda na Bûtamwâ biri kure. Ruhaango ya Gîtaramâ iri kure. |

Iyo ibyungo “na” na “nka”, n’ibinyazina ngenera n’akajambo nyira bikurikiwe n’izina ridafite indomo ariko ridafite isaku nyejuru, nta gihinduka kuri iryo zina.

Iyo ayo magambo akurikiwe n’izina ridafite indomo rikagira isaku nyejuru ku mugemo wa kabiri ariko riri ku nyajwi ya kabiri y’ubutinde, iryo saku rirahaguma hanyuma hakaza irindi saku nyejuru ku mugemo wa mbere.

|  |
| --- |
| **Ingero** |
| Karimuunda na Mûsaâre  Mukara na Mûraâmbi  Akazaamuukana na Rwîntaâshya |

**Iyo isaku nyejuru riri ku nyajwi ya mbere y’ubutinde nta gihinduka**

|  |
| --- |
| **Ingero** |
| Gikoôngoro na Cyâangugu  Daâta na mwâana |

Iyo bikurikiwe n’izina ridafite indomo ariko rifite isaku nyejuru ku mugemo wa kabiri bituma rya saku ryimuka rikajya ku mugemo wa mbere.

|  |
| --- |
| **Ingero** |
| Maara ya Bûtare  Kagabo na Gâsore  Ngarama ya Gâtsibo |

Buri gihe nyuma yo gufata indomo ikurikira ayo magambo akatwa ihita ifata isaku nyejuru.

|  |
| --- |
| **Ingero** |
| Umusôre n’ûmukoôbwa. Amatâ y’âbakinnyi. |

**Ikitonderwa**

Iyo izina rikurikiye icyungo cyangwa ikinyazina ngenera gikase rifite isaku nyejuru ku mugemo wa kabiri bituma indomo y’iryo zina igira ubutinde bufite isaku nyejuru ku nyajwi ibanza.

|  |
| --- |
| **Ingero** |
| Ukwêezi n’îizûuba  Igikiniisho cy’ûumwâana |

Iyo kuri ubwo butinde nta saku nyejuru rihari, indomo ikurikiza amagambo akase igira ubutinde ariko noneho isaku nyejuru rikajya ku nyajwi ya kabiri y’ubwo butinde.

|  |
| --- |
| **Ingero** |
| Iby’uûwo mwâana  Iby’uûwo mwaanda |

Buri gihe ikinyazina mbanziriza gihorana isaku nyejuru ku gicumbi cyacyo.

|  |
| --- |
| **Ingero** |
| Ibyô wavuzê  Ukô tumezê  Ahô yanyuzê |

Indanghantu “ho, yo , mo/mwo” n’akajambo “ko” buri gihe bigira isaku nyejuru kandi na yo ntigira integuza.

|  |
| --- |
| **Ingero** |
| Tugiyeyô  Avuze kô  Hô ndahâazi |

Impakanyi “ta” yo mu nshinga akenshi igira isaku nyejuru kandi na yo ntigira integuza, ntishobora no kuba integuza.

|  |
| --- |
| **Ingero** |
| Kutâzâajyayô  Kudâkorâ |

**UMUTWE WA 6: KUBUNGABUNGA IBIDUKIKIJE.**

**Umwandiko: Kubungabunga amashyamba**

Inyunguramagambo

|  |  |
| --- | --- |
| **Ishyamba kimeza** | Ishyamba ritatewe n’abantu, ryimejeje. |
| **Ibiharabuge** | Ahantu ubutaka bwashizeho hagasigara hambaye ubusa. |
| **Amadovize** | Amafaranga y’amahanga akomeye, akoreshwa mu isi hose.Ingero: amadolari, amayero… |
| **Gaze karubonike** | Umwuka usosoka iyo umuntu cyangwa ibindi binyabuzima bihumeka, uba wanduye. Iyi gazi karubonike ni yo ibimera bikenera, mu gihe ibindi binyabuzima biba bikeye ogisijeni. |
| **Ibyorezo** | Indwara zanduza, zica abantu benshi kandi vuba. Hano barashaka kuvuka ko amashyamba yibasirwa nk’uko indwara zibasira abantu cyangwa amatungo. |
| **Ingorabahizi** | Ikibazo gikomeye cyane ku buryo kugikemura hagomba ingufu nyinshi. |

IKOMORAZINA MVAZINA

|  |  |  |
| --- | --- | --- |
| **Ijambo** | **Isesengurantego** | **Amategeko y’igenamajwi** |
| **Udukwi** | u-tu-kwi | t---->d/-GR |
| **Agashyamba** | a-ka-shyamba | k--->g/-GR |
| **Agacyamo** | a-ka-cyam-o | k---->g/-GR |
| **Ubugabo** | u-bu-gabo | - |
| **Ibinyabwoya** | i-bi-nya- ø-bu-oya | u----->w/-J |
| **Imvugoshusho** | i-n-vug-o-shusho | n----->m/-v |
| **Databukwe** | ø- ø-data- ø-bu-ko-e | o---->w/-J |
| **Sobukwe** | ø- ø-so- ø-bu-ko-e | o----->w/-J |
| **Nyanshuti** | i-n-cuti-nya- ø-n-cuti | nc yandikwa nsh |
| **Nyiragikori** | nyira-ki-kori | k----->g/-GR |
| **Nyamuntu** | nya-mu-ntu | - |
| **Samusure** | sa-mu-sure | - |
| **Sabukuru** | sa-bu-kuru | - |
| **Rwingwe** | ru-a-i-n-gwe | **a---->**- ø/-J / u----->w/-J |
| **Rwimbogo** | ru-a-i-n-bogo | u---->w/-J  a---->ø/-J  n----->m/-b |
| **Umwamikazi** | u-mu-ami-kazi | u---->w/-J |
| **Umugabekazi** | u-mu-gab-e-kazi | - |
| **Akayogazi** | a-ka-yoga-azi | a---->ø/-J |

**Inshoza**

* + Ikomorazina mvazina ni ihimba ry’amazina mashya uhereye ku bicumbi by’amazina asanzwe mu rurimi.

### **Inzira z’ikomorazina mvazina**

**Ikorazina mvazina ripfobya**

Ni iryongera ku ngingo isanzwe indi ngingo igaya nk’iy’ubunini, ubuto, ububi bukabije…

|  |
| --- |
| **Ingero** |
| Inka→ agaka→ igika→ uruka  Umugabo→ akagabo→ ikigabo→ urugabo |

**Ikorazina ryitirira**

Ni irihimba amazina mashya, rishingiye ku masano y’ingenzi ayo mazina afitanye n’ayo akomokaho.

|  |
| --- |
| **Ingero** |
| Umwarimu---> ubwarimu  Igitebo---> ubutebo  Igitoki----> urutoki  Umugano---->urugano  Umucaca---->urucaca  Umwangavu----->ubwangavu |

**Amazina afite ibicumbi bifatanye n’indangazina**

Ni amazina usanga afite indagazina ebyiri: Indangazina ya mbere ni yo igaragaza inteko iryo zina ririmo, naho iya kabiri ikaba ari iy’izina nyakimwe iryo zina rikomokaho.

|  |
| --- |
| **Ingero** |
| Ijisho. -----> Akajisho----->ikijisho  Umuntu. ----->ubumuntu  Ubugabo------->akanyabugabo |

**Amazina akomoka ku nyunge z’amagambo n’izina**

Ni amazina akomoka ku iyungikanya ry’amagambo abiri asanzwe aba mu rurimi. Agabanyijemo amatsinda atandukanye bitewe n’amagambo yiyunze. Habaho:

1. **Inyunge z’amazina abiri**

Amazina abiri ariyunga akaba izina rimwe. Izina riri mu mwanya wa kabiri riba ryuzuza ingingo y’izina rya mbere, cyangwa rifite icyo ryongeraho

|  |
| --- |
| **Ingero** |
| Itegekoteka  Inyandikomvugo  Imvugoshusho |

1. **Amazina y’inyuge aranga amasano**

Ni amazina yiyunga akaba izina rimwe riranga isano abantu bafitanye mu muryango. Ayo mazina yashyizwe muri iki kiciro kubera ko abashakashatsi basanze ayo mazina agizwe n’amazina abiri yagiye ahindura intego ku buryo butandukanye.

|  |
| --- |
| **Ingero** |
| Databukwe = data-ubukwe: ø- ø-data- ø-bu-ko-e  Mabukwe= mama-ubukwe: ø- ø-ma- ø-bu-ko-e  Sobukwe= so-ubukwe: ø- ø-so- ø-bu-ko-e  Nyokobukwe= Nyoko-ubukwe: ø- ø-nyoko- ø-bu-ko-e |

**Ikitonderwa**

Aya mazina yose ari mu nteko ya mbere. Ntabwo afite indomo n’indanganteko, inteko yayo igaragara iyo bayashize mu nteruro.

|  |
| --- |
| **Urugero**: Databukwe ni munini |

1. **Amazina akomoka ku tubimbura**

Akabimbura ko mu mazina ni akaremajambo k’amagambo agoragozwa kaza mbere y’indanganteko cyangwa mbere y’igicumbi kakagira intego zitandukanye.

Utubimbura tw’ingenzi two mu mazina ni tune: a-; -nya; -nyira; -sa/ sha

**Akabimbura nyira karema**

* Amazina y’amasano akurikira: Nyirabukwe, nyirabuja, nyirasenge.
* Amazina bwite y’abantu b’igitsina gore: Nyirabagenzi, Nyirangirente, Nyirahabimana…
* Amazina rusange: Nyiramasibira, nyiragikori.

**Akabimbura nya**

* Kajya imbere y’ibicumbi by’amazina gafite umumaro wa ngenera. Ingero: Umunyakigali, umunyabintu, Ba nyakabyizi.
* Gashobora no kugira inyito yo kwibutsa. Urugero: Tugiye kubona tubona nyamugore araje.
* Karema amagambo afite inyito ihamya

|  |
| --- |
| **Ingero** |

* Dutere intambwe nyantambwe.
* Inshuti nyanshuti.
* Inka nyanka.

**Akabimbura sa ni impuzanyito ya nya**

* Karema amazina bwite: Sabizeze, Sagihobe, Sagitwe…
* Karema amazina rusange: agasamunyiga, samusure…
* Gashobora kugira impuzantego sh: shabukuru **Akabimbura -a**
* Gafitanye isano n’ikinyazina ngenera. Kabanziriza indanganteko cyangwa indomo.

|  |
| --- |
| **Ingero** |
| rwimbogo→ ru-a-i-n-bogo |

1. **Amazina afite inyongera cyangwa umusuma:**

Umusuma ni akajambo kiyongera inyuma y’igicumbi k’izina kakaryongerera ingingo y’igitsina gore, yo gutubya cyangwa yo gusebya.

**Umusuma-kazi ufite inyito y’igitsina gore**

|  |
| --- |
| **Ingero** |
| Inkokokazi: i- n-koko-kazi  Umupfakazi:u-mu-pfu-a-kazi  Umugabekazi:u-mu-gab-e-kazi  Umunyarwandakazi:u-mu-nya-0-ru-and-a-kazi. |

**Umusuma –rume usobanura igitsina gabo**

|  |
| --- |
| **Ingero** |
| Isekurume  Marume |

**Umusuma –azi ukoreshwa mu kugaya agaciro k’umuntu cyangwa k’ikintu**

|  |
| --- |
| **Ingero** |
| Ikintazi/ Ikintagazi  Uruntagazi  Akayogazi |

1. **Amazina afite igicumbi gisubiwemo Igicumbi gisubiwemo cyonyine**

|  |
| --- |
| **Ingero** |
| Igikobokobo Ikigorigori |
| Igishakashaka Insoresore |

**Igicumbi gisubiranywemo n’indanganteko**

|  |
| --- |
| **Ingero** |
| Urunturuntu |

**Igicumbi gisubiwemo cy’umugemo umwe**

|  |
| --- |
| **Ingero** |
| Umugwegwe  Ikigwagwa |

**Ibicumbi bisubiwemo bifite inyunga -a- hagati yabyo**

|  |
| --- |
| **Ingero** |
| Ingeragere:i-n-ger-a-ger-e  Igishikashike:i-kishik-a-shik-e  Ivumavuma:i-vum-a-vum-a  Intokatoki:i-n-toki-a-toki  Umusangasange: u-mu- sang-a -sang-e |

**Amazina atuzuye**

Hari amazina atuzuye bamwe bita ntwariranyo. Ayo mazina ntagira uturemajambo, umuntu ayita uwo bareshya, akoreshwa ahamagara cyangwa abyinirira.

|  |
| --- |
| **Ingero** |
| shahu, disi, shenge, nyabusa, nyabuna, maweya… |

**Hari ibicumbi byisubiyemo byonyine:**

* Ibigorigori: i-bi-gori-gori
* Ibishogoshogo: i-bi-shogo-shogo
* Ibishazashaza: i-bi-shaza-shaza

**Igicumbi kisubiyemo n’inyunge –a- hagati:**

* Intokatoki: i-n-toki-a-toki (i→φ/-J)
* Izina rikomoka ku kabimbura nya:-
* Abanyarwanda: a-ba-nya- Rwanda.

**umwandiko ntekerezo**

**Inshoza y’umwandiko ntekerezo**

Umwandiko ntekerezo ni umwandiko ugambiriye gutanga ibitekerezo ariko noneho bigomba gusobanurwa, kugaragazwa n’ingero, ndetse n’ibipimo by’imibare n’ubundi bumenyi. Uwandika bene uwo mwandiko agomba gutanga ibisobanuro bifatika kuri buri gitekerezo atanze, akerekana ko hari abandi babibonye nka we, akagaragaza n’inkomoko y’ibyo avuga; kuko aba agambiriye ko babye

**Inkuru ngufi**

|  |  |
| --- | --- |
| Inkuru ngufi ari igihangano kigufi kivuga amateka y’ibyabaye; si imbwirwaruhame (aho umuntu ageza ku bandi ibitekerezo bye) si n’umugani kuko intego yayo atari iyo kutwigisha cyangwa kuduha isomo tima-ngiro, ntitangizwa na kera habayeho ngo irangizwe na si nge wahera. Inkuru ngufi ni amateka agaragara nk’ayabayeho n’ubwo akenshi aba ari ibihimbano.  **Ibiranga inkuru ngufi**  Inkuru ngufi irangwa no kugira insanganyamatsiko imwe. Ishobora kuba ivuga ikintu wibuka cyakubayeho cyangwa wabonye, igikorwa iki n’iki, igihe iki n’iki cy’ubuzima (nk’ubuzima bwo ku ishuri, mu kazi, mu muryango n’ibindi).  Ivuga ibintu mu buryo bubangutse, kandi ku buryo butaziguye. Iherezo ryayo riza ku buryo butunguranye rikagaragarira mu mirongo mike gusa. | |
| Abanyarubuga bo mu nkuru ngufi baba ari bake. Ishobora gusohorwa mu bice (igice cya mbere, igice cya kabiri, …) Ubugufi bwayo butuma isigara cyane ku mutima w’umusomyi.  Mu gihe umugani ari igihangano cyuzuyemo amakabyankuru n’ibitangaza, inkuru ngufi yo ivuga ibintu byumvikana bigaragara nk’ibishoboka ku bwenge bwa muntu. |

**Umwandiko mbarankuru**

**Inshoza y’umwandiko mbarankuru**

Inkuru ngufi ni igihangano gishingiye ku kubarira abandi ibyabaye ubivuye imuzingo ukagera ku ndunduro; ariko mu buryo bworoheje butarimo isesengurabitekerezo ryimbitse, ridacukumbura insanganyamatsiko nyinshi.

Kubera ko gusobanura inkuru byatugora tutabanje kuvuga ku buryo butandukanye bukoreshwa n’umuntu mu kugeza ku bandi ibitekerezo bye, reka tubanze tuvuge kuri ubwo buryo muri make.

Ubwo buryo bushobora gukoreshwa ni imvugo y’ibiganiro hamwe n’inkuru.

**Imvugo y’ibiganiro**

Iyo tuvuga tuganira, iyo twandika ibaruwa, iyo dutanga ibitekerezo ku ngingo iyi n’iyi, dukoresha uburyo bw’imvugo bwitwa imvugo y’ibiganiro, kuko haba hari uvuga n’ubwirwa.

Ubwo buryo bwo kuvuga cyangwa imyandiko ikozwe muri ubwo buryo, bugaragazwa mbere na mbere n’ibihe inshinga zitondaguwemo: indagihe, impitakare, n’inzagihe.

Izo nshinga zerekana igihe igikorwa cyabereye ugereranyije n’igihe bavugira. Ibyo bihe kandi bigaragaza uvuga uwo ari we n’ubwirwa mu gihe iki n’iki. Hashobora no gukoreshwamo impitakera ndetse n’indagihe y’ubusanzwe, ariko nta mpitagihe yonyine ishobora kuzamo.

Kubera ko imvugo y’imbonankubone (y’ibigamiro) ishingiye ku gutanga ibitekerezo, irangwa na none n’ibi bikurikira:

* Ibinyazina ngenga bigaragaza uvuga n’ubwirwa (ngenga ya mbere n’iya kabiri mu bumwe cyangwa mu byinshi).
* Amagambo agaragaza igihe n’ahantu: hano, none, ejo, mu minsi ibiri iri imbere, mu mwaka utaha, …
* Amagambo agaragaza ibitekerezo by’uvuga n’uruhande abogamiyemo, n’ibindi.

Aho imvugo y’ibiganiro igaragarira cyane:

* Mu byegeranyo ntekerezo: Aho umuntu aba agambiriye gutanga igitekerezo ke cyangwa isesengura yakoze ku bintu ibi n’ibi agamije kwerekana aho ukuri guherereye.

|  |
| --- |
| **Ingero** |
| nge ndabibona gutya, ndemeza ko, … |

Mu masengesho no mu mitoma: aho nyakuvuga asaba nyakubwirwa ibintu ibi n’ibi, akamuhimbaza, amutaka, amuryarya; ndetse akiha inshingano n’amasezerano y’ibyo azamukorera.

|  |
| --- |
| **Ingero** |
| nzagukunda, nzagutonesha nguteteshe, … |

Mu ikinamico: Aho abantu bagirana ibiganiro bavugana imbonankubone.

Mu masesengura y’ibinyamakuru, mu bisigo biririmbwa, muri za manifesite z’imitwe ya poritiki (aho umuntu agaragaza ibyo yemera n’ibyo atemera, ibyo azakora naramuka atowe ,…), mu bisingizo, ….

* Mu mabaruwa: Aho umuntu asaba cyangwa akagira icyo ageza kuri mugenzi we.
* Mu nkuru

Hari igihe umwanditsi ahitamo kutigaragaza mu byo avuga, ibyabaye bisa n’aho byivuga byo ubwabyo, nta sano igaragara bifitanye n’uvuga, n’umwanya avugiramo. Ubwo buryo bwo kugeza ku bandi ibyabaye cyangwa ibyo utekereza utabigaragayemo ni bwo bwitwa inkuru.

Imyandiko ikozwe ku buryo bw’inkuru, irangwa n’impitakera nk’igihe cy’ibikorwa.

Nta mpitakare igaragaramo.

Uvuga yirinda kugaragaza igitekerezo ke, nta ho anenga cyangwa ngo ashime ibyabaye.

**Aho uburyo bw’inkuru bukoreshwa**

Imvugo y’inkuru igaragarira cyane mu myandiko y’abanyamateka, mu nkuru ngufi cyangwa ndende, mu migani, mu bitekerezo, ...

**Ikitonderwa**:

Mu mwandiko umwe ntihabura kugaragaramo isimburana ry’izo mvugo zombi. Ibyo bigaragara nk’iyo mu nkuru rwagati nyiri ukuyibara ashyizemo ikiganiro, umuntu umwe avugisha mugenzi we akamusubiza, cyangwa nk’igihe mu ibaruwa, uwanditse agera aho akabarira inkuru uwo yandikiye.

**Uburyo bwo kubara inkuru**

Buri nkuru iba yubakiye ku bintu bibiri by’ingenzi:

Ku ruhande rumwe hari amateka y’ibyabaye, ababigizemo uruhare, mu gihe iki n’iki n’ahantu aha n’aha.

Ku rundi ruhande, hari imyubakire y’umwandiko (uburyo bwo kubara ibyo byabaye), bujyana n’uburyo uhitamo kuvuga ibyabaye cyangwa ibyo utekereza.

Gusoma neza inkuru rero si ugukurikirana inkuru yonyine, ni no gutahura ubwo buryo bwo kubara inkuru, wibaza uvuga uwo ari we, aho avugira, …

**Uvuga**

Ntihagomba kwitiranywa umwanditsi (umuntu uzwi wabayeho cyangwa ukiriho), n’umubazi w’inkuru ugaragara mu mwandiko nk’aho ari umuntu ufite ubushobozi budasanzwe.

**Umwanya w’ubara inkuru**

Ni uruhare afite mu nkuru abara. Ashobora kubara inkuru afitemo uruhare nk’umunyarubuga cyangwa akayibara atari mu rubuga; adafite uruhare mu byabaye. Dore aho abo babarankuru bombi batandukaniye.

**Ubara inkuru adafitemo uruhare**

Icyo gihe umwanditsi avuga ibyo abandi banyarubuga bakoze, adafitemo uruhare, ku buryo atagaragaramo yivugaho (ngewe nakoze ibi, byangendekeye gutya na gutya,….), cyangwa ngo atange ibitekerezo (biriya si byo, ukuri ku bwange ni uku,…). Iyi nkuru turangije gusoma yinjira muri urwo rwego.

**Ubara inkuru ari n’umunyarubuga**

Bene uwo munyarubuga aba avuga ibyamubayeho cyangwa ibyo we ubwe yagizemo uruhare cyangwa agatanga ibitekerezo abyiyerekejeho. Ubu buryo bukunze gukoreshwa mu bitabo by’abantu bavuga ku buzima bwabo.

**Imiterere y’umubarankuru**

Ashobora gufata imiterere itandukanye bitewe n’ubushobozi afite bwo kugera aho inkuru ibera hose no kumenya ibyabereye ahantu aho ari ho hose cyangwa ubwo bushobozi bukaba bufite aho bugarukira. Kubera izo mpamvu, ubara inkuru ashobora kwitwara ku buryo butatu butandukanye ari bwo: Umubarankuru ubona byose (umumenyabyose), umubarankuru urebera imbere mu rubuga (utarenga urubuga), n’umubarankuru urebera hanze y’urubuga (utabona ibiri imbere mu rubuga).

**Umubarankuru ubona byose**

Ibyo uwo mubarankuru avuga biba birenze ubumenyi n’ubushobozi bw’abanyarubuga. Ntagira umwanya umwe wihariye, abivuga nk’umunyamateka uzi byose, uhindura umwanya n’uburyo aboneramo ibyo avuga. Ashobora kuvuga ibyabereye ahantu aho ari ho hose: mu ijuru, ikuzimu, n’ahandi; akagaragaza ibitekerezo biri mu mitima, ibyabayeho kera n’ibizaza.

Ubwo buryo butanga inzira yagutse yo gusesengura insanganyamatsiko mu gitabo, ariko bushobora gutuma bigaragara nk’aho atari ukuri kuko buteganya umubarankuru ufite ubushobozi n’ububasha burenze ubwa muntu.

**Umubarankuru urebera imbere mu rubuga gusa**

Amakuru atanga ntarenga ubumenyi n’ubushobozi bw’umuntu. Ibyo avuga ntibirenga ubushobozi bwite bwo kugera ku bivugwa.

Ubwo buryo butuma hari ibyo utabona uko uvuga, ariko bugatanga ibintu bishobora kwemerwa nk’ukuri, kuko bugarukira ku byashoborwa n’umuntu bityo usoma akabyumva mu buryo bumworoheye.

**Umubarankuru urebera hanze y’urubuga**

Amakuru atangwa n’umubarankuru ashingira gusa ku byo abonera inyuma. Nta sesengurabitekerezo rijyamo kuko aba atazi ibitekerezo biri mu mitima y’abanyarubuga. Ubwo buryo bukoreshwa cyane mu iriburiro ry’inkuru cyangwa mu kuvuga imiterere y’inyuma y’umunyarubuga. Ntabwo bikwiye rero guhita wemeza ko uburyo bwakoreshejwe mu gace k’inkuru ari bwo bwakoreshejwe mu nkuru yose mu gitabo. Nk’ibarankuru rirebera hanze y’urubuga rikoreshwa kenshi mu iriburiro gusa, ahasigaye hagakoreshwa ubundi buryo butuma hasesengurwa insanganyamatsiko zitandukanye.

i.

**Impugukirwa**

Kubera ko uyu murimo wo guhanga usaba gutekereza neza batuje, abanyeshuri bazahabwa amabwiriza hanyuma babikore nk’umukoro ugomba gutangwa nyuma y’icyumweru. Mu gukosora umwarimu azareba ko bubahiriza uturango tw’inkuru ngufi n’uburyo bw’ibarankuru.

**Umwandiko mvugamiterere: Akagera, ubwiza bw’u Rwanda**

**Inshoza y’umwandiko mvugamiterere**

Ni umwandiko uvuga imiterere y’ikintu, ukaba ugambiriye gutanga ishusho yacyo. Nyiri ugukora uwo mwandiko yivugira ibintu uko abibona. Ashobora kuvuga ibyiza aho abandi babona ibibi, cyangwa akabona ko icyo abandi bita kiza kuri we ari inenge. Ntawamusaba kwisobanura ku gitekerezo ke.

**Uturango tw’umwandiko mvugamiterere**

Umwandiko mvugamiterere urangwa n’imvugo shusho zikoreshwa ndetse n’amagambo avuga imiterere cyanecyane ataka ikivugwa, agaragaza ubwiza bwacyo.

**Umwandiko mvugamateka: Igitekerezo k’ibigina**

**Inyunguramagambo**

|  |  |
| --- | --- |
| **Umuhanuzikazi** | Umugore uvuga ibizaba. |
| **Guha akato** | Kubuza umuntu kubonana n’abandi akaba wenyine. |
| **Urwiyerurutso** | Igikorwa ukora kugira ngo ushimishe abantu ariko kitavuye ku mutima. |
| **Inyaruguru** | Zimwe mu ngabo zo ku ngoma ya Kirima  Rujugira zari zikambitse ku mupaka w’u Rwanda n’u Burundi, ubu ni mu karere ka Nyaruguru. Zabanje no gutegekwa n’igikomangoma Rwamahe. |
| **Amavamuhira** | Imbaraga umuntu aba afite ari bwo akiva mu rugo. |
| **Ibintu**  **byadogereye** | Ibintu byacitse. |
| **Kwiha uruhu rw’ingwe utarayica** | Kwizera icyo utarabona kandi ushobora no kukibura. |
| **Guhonoka** | Kurokoka, gukira. |
| **Gutsindwa uruhenu** | Gutsindwa burundu. |

**Inshoza y’umwandiko mvugamateka**

Ni umwandiko wibanda ku gukurikiranya neza ibyabaye mu gihe cyashize, ugambiriye kubimenyesha abatarabibonye cyangwa kwibutsa ababibonye ariko batakibyibuka.

**Uturango tw’umwandiko mvugamateka**

* Gukurikiranya neza mu gihe ibyabaye mu mateka y’gihe runaka.
* Kuvuga ababigizemo uruhare.
* Kuvuga icyabiteye
* Kuvuga ingaruka byagize.

**Umwandiko nsesengurabumenyi:**

**Isi, umubumbe utuwe n’ibinyabuzima**

**Imyitozo y’ikibonezamvugo**

Sesengura amazina akomoka ku yandi akurikira ugaragaze n’amategeko y’igenamajwi

|  |  |  |
| --- | --- | --- |
| **Ijambo** | **Uturemajambo** | **Amategeko y’igenamajwi** |
| Ubukerarugendo | u-bu-ker-a- ø- rugend-o | - |
| Agasenyi | a-ka-senyi | k---->g/-GR |
| Utwiso | u-tu-iso | u--->w/-J |
| Nyamuraza | nya-mu-raza | - |
| Abanyakigali | a-ba-nya-kigali | - |
| Ibisaruhande | i-bi-sa ø-ru-hande | - |
| Rwankubebe | ru-a-nkubebe | u---->w/-J |
| Sobukwe | ø- ø-so- ø-bu-ko-e | o---->w/-J |
| rwimpiri | ru-a-i-n-hiri | u---->w/-J, n---->m/-h, a--->ø/-J  (mh yandikwa mp) |
| marume | ø- ø ma-rume | - |
| Cyabingo | ki-a-bingo | i --->y/-J |
| saruhara | sa- ø-ru-hara | - |
| akayogazi | a-ka-yoga-azi | a-----> ø/-J |

**Andika amazina akomoka ku mazina akurikira:**

* + Ubukungu ---->ingengabukungu
  + Igihugu. ---> umwenegihugu, umunyagihugu
  + Amabuye ----> urusekabuye, akamabuye
  + Ishyamba ----->Kanyeshyamba, urushyambashyamba
  + Ijoro -------->umuzajoro, igitegwajoro.

**UMUTWE WA GATANDATU:ITERAMBERE**

**INDIRIMBO: UMURUNGA W’IMINSI**

**Urugero rw’amagambo basobanurira mu matsinda**

|  |  |
| --- | --- |
| **Kurya iminsi** | Kubaho igihe kirekira/ kumara igihe kirekire. |
| **Kwigabiza** | Kwiha ikintu ku ngufu. |
| **Kwigaranzura** | Kurusha imbaraga uwari warazikurushije mbere/uwari waragutsinze mbere. |
| **Ikibondo** | Umwana ukiri muto. |
| **Nkurage intwaro** | Nguhe impamba. |
| **Izirika iminsi** | Igufasha mu minsi iri imbere ku buryo utazahangayika rwose. |
| **Imikaka y’iminsi** | Ibisitaza/inzitizi z’ubuzima. |
| **Kwiyuha akuya** | Gushyira ingufu mu byo ukora. |
| **Gutega iminsi** | Kurindira ibibazo. |
| **Umurunga w ‘iminsi** | Igisubizo k’ibibazo/Igisubizo gihamye k’ibibazo. |
| **Kwihanangiriza** | Gutanga gasopo, gutonganya umuntu umubuza kongera gukora ibyo yakoraga. |
| **Ntugahaburwe** | Ntugashidukire ibibonetse byose/ ntugakangwe ni icyo ari cyo cyose |
| **Ubukaka** | Amarere, amashagaga. |

1. **Uturango tw’umuvugo**
   1. **Ikeshamvugo mu muvugo**

Kugira ngo umuvugo uryohere amatwi (kuko umuvugo wagenewe kuvugwa) kandi n’ikivugwa kirusheho gutera amatsiko, hari ibintu umuhanzi agomba kwitaho harimo cyanecyane injyana, isubirajwi n’isubirajambo.

* 1. **Injyana mu muvugo**

Mu bitanga injyana mu muvugo harimo: Imikarago, inkubito, ihuzamitwe, ...

* 1. **Umukarago**

Umukarago ni wo wakunze kuranga igihangano cyo mu busizi ukaba ugaragarira mu ikoreshwa ry’interuro ngufi, ariko ukanashingira cyane ku bipimo nk’ibikoreshwa mu muziki. Imikarago ihuzwa no gusangira injyana (umubare w’utubeshuro ungana ndetse b’inkubito yayo inihura cyangwa inimbitse).

Kwiga injyana y’igihangano nyabusizi ni ukubara utubeshuro twa buri mukarago. Mu busizi nyarwanda hakunze kuboneka injyana z’utubeshuro 12, 10, 9, 8, 6.

**Dore urugero rw’uburyo bwo kubara utubeshuro:**

* + - Inyajwi itangira umukarago ntibarwa.
    - Ahari ubutinde habarwa utubeshuro tubiri.
    - Ahatari ubutinde habarwa akabeshuro kamwe.
    - Inyajwi zo hagati y’amagambo zirahuzwa.

Bizigwa mu buryo burambuye mu mwaka wa gatanu.

1. **Ubusizi bw’ubu**

Muri iki gihe abantu bagenda batita cyane ku mahame yarangaga ubusizi bwo mu gihe cya kera birimo injyana ipimye ndinganire, intondeke zifite umubare ungana w’imikarago, n’ibindi. Kubera izo mpamvu, hagenda haboneka imivugo igaragaramo ubwigenge ku bijyanye n’ayo mahame yatumaga ubusizi budapfa kwigerezwa n’ubonetse wese.

**Inkubito**

Itangwa n’uburyo umugemo uvugwamo, utebukwaho cyangwa utindwaho. Hari rero imigemo itinda n’imigemo itebuka. Umugemo utinda utanga inkubito inimbitse, naho umugemo utebuka ugatanga inkubito inihura. **Ihuzamitwe ry’imikarago n’intondeke**

Ihuzamitwe ni isubiramo ku mpera z’imikarago ibiri cyangwa myinshi ry’ijwi rimwe rihuye cyangwa amajwi menshi asa. Amahuzamitwe y’imikarago agira amazina atandukanye bitewe n’imiterere yayo ndetse n’inkubito yayo.

**Duhereye ku miterere y’imitwe y’imikarago tubona:**

* Ihuzamitwe ryoroheje: Rishingiye ku ijwi rimwe rigaruka
* Ihuzamitwe rigereranije: Rifite amajwi abiri ahuye (ingombajwi + inyajwi cyangwa inyajwi + ingombajwi)
* Ihuzamitwe ritubutse: Irishingiye ku majwi atatu cyangwa arenga asa.

**Dukurikije inkubito yo mu mpera z’imikarago tubona:**

* Ihuzamitwe rinihura: Igihe umugemo ubanziriza uwa nyuma uba utebukwaho (udatinda).

|  |
| --- |
| **Ingero** |
| Umwanzi akubonye yahise ag**anya**.  Intege ziba inteja abura aho ag**ana**.  (Amibukiro, Rugamba Cyprien). |

* Ihuzamitwe rinimbitse: Igihe umugemo ubanziriza uwa nyuma utinda.

|  |
| --- |
| **Ingero** |
| Singizwa **kee**za  Cyangana n’**icyaa**ha  Turakwambaza **cyaa**ne  Singizwa mp**ii**nga  Yizihiwe n’imp**uu**ndu  Wanga abanyamp**uu**ha.  (Amibukiro, Rugamba Cyprien). |

**Inyurana ry’injyana n’ikibonezamvugo**

Ubusanzwe, ukwitsa ijwi mu njyana, guhura n’iyitsa ryo mu kibonezamvugo (impera y’interuro cyangwa y’inyangingo). Nyamara hari igihe habayeho kunyurana kw’ibyo byombi nka:

* Iyo interuro y’umukarago umwe ikomereza ku mukarago ukurikiyeho.
* Iyo hari ijambo rimwe ryarenze ku mukarago ubanza. • Iyo umukarago utangiriye ku mpera y’uwawubanjirije.
* Ibyo byose hari ingaruka bigira ku muvugo no ku kivugwa.

**Gusesengura umuvugo**

**Inzego zo gusesengura umuvugo**

Hari inzego enye zo gusesengura igihangano nyabugeni ari zo:

* **Urwego rw’ibisobanuro bibumbatiwe n’amagambo yakoreshejwe:** Ijambo rishobora gukoreshwa rifite igisobanuro cyaryo gisanzwe, cyangwa rigakoreshwa mu mvugo ishushanya (inyito shusho), ...
* **Urwego rw’ikibonezamvugo**: Imyubakire y’interuro.
* **Urwego rw’injyana**: Indeshyo y’imikarago, igipimo,...
* **Urwego rw’amajwi**: Uburyohe butangwa n’amajwi.

Kimwe no ku nkuru, hari ibibazo umuntu agomba kwibaza kugira ngo bimufashe gusesengura umuvugo. Uretse rero ibibazo twabonye ku nkuru, umuvugo ugira ibibazo by’umwihariko kubera ibi bikurikira:

Igihangano nyabugeni gikoresha amagambo atoranije neza n’imvugo iziguye.

Haba higanjemo imvugo shusho n’ikeshamvugo.

Umuvugo ugira amahame yihariye awugenga ashingira ku isubirajwi, injyana, imikarago, n’imiterere.

Dore rero ibibazo wakwibaza mu gusesengura igihangano nyabugeni:

**Ibibazo rusange (ku myandiko yose.) Ni iki mbona imbere yange?**

Kuri iyi ngingo, usesengura yibaza kuri ibi bintu bikurikira:

* Ubwoko bw’umwandiko, umutwe wawo, uw’igitabo wakuwemo, izina ry’umwanditsi, igihe igitabo cyasohokeye, ... Ibi ni ingenzi mu kumenya ibihe n’ahantu umuvugo wahangiwe, bityo bigakingurira usesengura amarembo yo kuwumva.
* Imiterere y’umwandiko ku rupapuro. Bituma umenya ubwoko bwawo.
* Ibyo ubona ukiwukubita amaso: Bishobora gutuma ubona ibiwuranga. **Ni nde uvuga?**

Hari amagambo bwite y’umubazi w’inkuru ari mu muvugo? **Ni nde uvugwa/ni iki kivugwa?**

Abanyarubuga bavugwa ni ba nde?

**Ibivugwa byabaye ryari?**

Icyo gihe kigaragazwa n’ibihe inshinga zitondaguwemo. **Ni hehe byabereye?**

Ni ahantu hariho hashobora kubonwa n’amaso? Ni ahantu umuhanzi yihimbiye hatabayeho?

**Ni gute umuhanzi yifashisha amagambo mu gutaka icyo avugaho?**

Ni ayahe magambo akoreshwa, imvugoshusho zirimo, ibisobanuro bitandukanye ijambo rishobora kugira,...

Ni iyihe mvugo yahisemo: Igaragaza ishavu cyangwa agahinda, ibyishimo, ininura, iyo guhangana,...

Ni uruhe rwego rw’imvugo: Iboneye, iya giseseka, nyandagazi,... Ni irihe keshamvugo: Igereranya, imigoronzoro,...

**Ibibazo byihariye ku muvugo**

Umwandiko nyabugeni wumvikana ku buryo bwawo wihariye. Bityo rero mu kuwusesengura hari ibibazo byihariye ugomba kuwibazaho:

* Ni iki kiwuha kuryohera amatwi/amaso rimwe na rimwe? Aha tureba isubirajwi, isubirajambo,... tukongera kureba uburyo wanditsemo.
* Ni iyihe njyana yakoreshejwe; igipimo? Ni izihe ngaruka guharanira kuboneza injyana byagize ku kibonezamvugo? Imikarago irareshya? Ijya kureshya? Cyangwa ni ubusizi bwanditse mu nteruro ndende?
* Inkubito inihura n’inimbitse zibangikanye gute?

### **ITONDAGURANSHINGA.**

**Uburyo bw’inshinga**

Inshinga itondaguye ishobora kujya mu buryo bunyuranye. Ubwo buryo ni ikirango, integeko, ikigombero, inziganyo, imbundo inyifurizo n’insano.

Uburyo bw’inshinga ni imiterere y’ubwumvane hagati y’uvuga n’ubwirwa kimwe n’uko yitwara mu magambo ye. Iyo miterere yumvikanisha inshoza yo kuranga, gutegeka, kwifuriza, kugomba no kuziganya.

1. **Insano**

Insano ni uburyo inshinga iba iteye idafite indanganshinga ariko utundi turemajambo twayo tukaba utw’inshinga. Nta karemajambo kihariye kerekana insano.

|  |
| --- |
| **Ingero** |

* Uhemuka aba atagira isoni.
* Asuzugura nk’imbwa iryana. **Inyifurizo**

inyifurizo ivuga icyo umuntu yifuriza nyakubwirwa cyangwa nyakuvugwa yifuriza ibyiza cyangwa ibibi nko gukukana. Inshinga iri mu buryo bw’inyifurizo nayo igira uturemajambo, ariko akaremajambo kayiranga ni -ka-.

|  |
| --- |
| **Ingero** |

* **Kagire** Imana n’amafaranga!

**.Urakabyara** uhinguye!

* **Komera** wo karama we!
* **Uragahorana** amata k’uruhimbi!
* **Urakaruha** uwa Kavuna!

**2.Ikirango**

Uburyo bw’ ikirango ni uburyo bwumvikanisha ihame. Ni uburyo budashidikanya cyangwa bwo bwumvikanishe ikifuzo. Ubu buryo bwitaruye cyane uburyo bw’imbundo n’uburyo bw’integeko kuko bwo bugaragaza ibihe by’igikorwa kibumbatiwe n’igicumbi k’inshinga.

Uvuga ashobora kurangura ibikorwa mu gihe arimo kuvugiramo, kubyerekeza mu byatambutse ataravuga cyangwa akabishyira mu kizaza. Bityo inshinga iri mu buryo bw’ikirango ikagira indangagihe zinyuranye zijyana n’ibyo byerekezo by’igihe utasanga mu nsano cyangwa mu ntegeko. Indango yayo yemeza nta karemajambo kayiranga. Naho indango yayo ihakana irangwa n’akaremajambo nta-. –ta- cyangwa –ii-

Uburyo bw’ikirango burimo amoko atatu ariyo: Ikirango gisanzwe, ikirango cyunga n’ikirango gisobanura.

**Ikirango gisanzwe**

|  |
| --- |
| **Ingero** |

* Aramurebye arahumbya.
* Igikakarubamba **kivura** indwara nyinshi.
* Yahageze **atinze**.
* **Twataha** cyangwa turarara?
* **Tuzagusura** nubishaka.

**Ikirango cyunga**

Ni imigendekere iranga ivuga ahanini uko igikorwa cyangwa imiterere biherekeje ibindi ikabigira ivuga igihe cyangwa uburyo. Inyangingo kiremye ntishobora kuba yihagije ahubwo iteka iba igaragira.

|  |
| --- |
| **Ingero** |

* Mvuye kwiga **naniwe**.
* Iyi mvura yaguye **twayishakaga**.
* Yazaga asanga **twarabikoze** byose.

**Ikirango gisobanura**

Ni imigendekere y’ikirango isobanuye izina cyangwa se irindi jambo rishobora kurisimbura cyangwa se inyangingo ngaragira. Naho impakanyi yayo ni –ta-

|  |
| --- |
| **Ingero** |

* **Inzoga** tunyoye **iraryoshye** (Kirasobanura izina).
* **Izo** nakuguriye **zizagukwira** (kirasobanura ikinyazina).
* **Nkeneye** ko **muza** hano (kirasobanura inyangingo).

**3.Integeko**

Integeko ni uburyo bakoreshamo inshinga ivuga itegeko ryaba rivuzwe kuri nyakuvuga cyangwa nyakuvugwa. Irangwa n’umusozo –a na –e.

|  |
| --- |
| **Ingero** |

* Ndavuze ngo **taha.**
* **Cana** iryo tara.
* **Muzamuzane** hano.

**4.Inziganyo**

Inshinga iri mu buryo bw’inziganyo ivuga uko igikorwa cyangwa imimerere bishingira ku kindi kintu ngo bishoboke.

|  |
| --- |
| **Ingero** |

* **Nibahagera** umenyeshe.
* Nzakwibuka **nibitungana**.
* **Nibatampemba** sinzabikora.

**5.Ikigombero**

Ikigombero kirangwa mu myumvire n’akarango kumvikanisha inkeko, ingwatirizo n’igenekerezo.

|  |
| --- |
| **Ingero** |

* Tubonye akazi **twakora**.
* Dufite uburyo **twakubaka**.
* Dukoze cyane **twakira**.

**6.Inyifurizo: i**nshinga iba igaragaza icyo bifuza kuri nyakuvugwa.

**Urugero: kabyara**

**7.Imbundo**

Ni uburyo inshinga iba irimo igaragaza igikorwa kitaziwe ugikora n’igihe gikorerwa.

**UMUTWE WA MUNANI:IKORANABUHANGA.**

**Umwandiko: Akamaro k’ikoranabuhanga mu mashuri.**

|  |  |
| --- | --- |
| **Urugero rw’amagambo ashobora gukomerera abanyeshuri** | |
| **Imbuga za interineti** | Ahantu dusanga amakuru atandukanye kuri interineti. Mu matsinda abanyeshuri barasoma umwandiko basubiza ibibazo byo kumva umwandiko. | |
| **Ikoranabuhanga** | Uburyo bukoresha ibikoresho bijyanye n’iterambere rigezweho mu rwego rwa tekiniki ndetse n’itumanaho hagamijwe koroshya imikorere n’imibereho y’abantu. | |
| **Ingamba** | Ni ibyemezo biba bikwiye gushyirwa mu bikorwa kugira ngo hakemurwe ikibazo cyangwa se kugira ngo gikumirwe. | |
| **Ikantarange** | Kure cyane. Ikoranabuhanga ryakuyeho imbibi zitandukanya abantu, isi iragenda iba nk’umudugudu umwe. | |
| **Gushinga imizi** | Guhama, gukomera cyane. | |

**Inshoza y’inkuru ishushanyije:** Inkuru ishushanyije ni ingeri y’ubuvanganzo bushushanyije yo mu rwego w’imyandiko mbarankuru itambutsa ubutumwa hakoreshejwe ibangikanywa ry’imvugo n’amashusho.

**Ibiranga inkuru ishushanyije**

* Inkuru ishushanyije iba igizwe n’amashusho n’amagambo biri ku mpapuro zikurikirana. Buri rupapuro ruba rugizwe n’utuzu dutandukanye, turimo amashusho n’amagambo.
* Amagambo yo mu nkuru ishushanyije ashyirwa na yo mu tuzu dushobora guhabwa amashusho atandukanye: uruziga, mpandenye, urukiramende, … ariko buri gihe tukagira akagobe kagana kuri nyiri ukuyavuga.
* Inkuru ishushanyije ikoresha cyane inyiganamajwi, zigaragaza urusaku rutandukanye rutewe n’abantu cyangwa ibintu.
* Amashusho ashyirwaho ibimenyetso bigaragaza ibyiyumvo by’abakinnyi, n’uburyo binyagambura.

**Dore zimwe mu ngingo zitabwaho mu guhanga inkuru ishushanyije**

* Guhanga inkuru ishushanyije bisaba gutekereza ku kiri bukinwe nk’inkuru, ku bakinnyi, aho bibera, n’igihe bibera, hanyuma ukanabishushanya.
* Amashusho agomba kuba agaragaza ibigenda biba, naho ubundi byagusaba gushyiramo magambo menshi yo kubisobanura bikabangamira umusomyi.
* Ni ngombwa kugenda ukoresha utwandiko duto kandi turimo amagambo akoreshwa mu mvugo kurusha akoreshwa mu nyandiko.
* Guhuza amagambo n’ishusho ya nyir’ukuyavuga birakenewe cyane kugira ngo ishusho igaragaze imyitwarire n’imiterere ya nyir’ukuvuga. Itondere imyandikire kuko mu nkuru ishushanyije, amakosa agaragara cyane mu twandiko duto tuyigize: inkuru ishushanyije igira amagambo make kuko ibindi bigaragarira mu mashusho y’abakinnyi.

**Ipfundo ry’inkuru**

Kimwe n’ibindi bihangano mbarankuru, inkuru ishushanyije ishingira ku mimerere itameze neza mu ntangiriro, hanyuma ikagenda yerekana uko byagiye bigana ku ikemuka mu mpera. Ugomba gukora ku buryo umusomyi yifuza kumenya uko byarangiye. Genda uhindura uruhererekane rw’ibikorwa bigize inkuru kuko kubibara umujyo umwe byarambira umusomyi.

**Abakinnyi**

Uko ushushanya abakinnyi bifite byinshi bisobanura mu nkuru: indoro, imiterere y’imisatsi n’uburyo bwo gusokoza, imikaya, imyambarire,…

**Urubuga**

Uko ugaragaza urubuga bisobanura byinshi mu nkuru ishushanyije. Bishobora kugaragaza ko abakinnyi bari mu rugo, mu muhanda, mu ndege, mu buriri, mu ishyamba, …

**Igihe**

Igihe ibivugwa byabereye kigaragazwa n’amabara cyangwa ibimenyetso. Ushobora gushushanya umwijima ukoresheje ibara ry’umukara, umuseso ukoresheje ikimenyetso k’izuba rirasa (ritukura n’imirasire yaryo), …

## Igice cya gatanu: Iyiganteruro:

## Ibice by’ingenzi by’interuro.

**Inshoza ya ruhamwa na ruhamya**

* 1. Ruhamwa ni ijambo ricirwa igikorwa. Rishobora kuba ari rimwe, cyangwa rifite andi ariherekeje. Muri icyo gihe ryitwa itsinda rya ruhamwa.
  2. Ruhamya ni inshinga (itondaguye) ubutumwa bw’interuro bushingiyeho hamwe n’ibyuzuzo byayo.

**Amoko ya ruhamwa**

**Habaho amoko atatu ya Ruhamwa**

Hari ruhamwa ihita igaragara mu nteruro, inoroshye kuyitahura. Iyo ruhwamwa bayita “**Ruhamwa mboneranteruro**” kuko iba yigaragaza.

Ni yo iba igenga interuro ikanashingirwaho isanisha ryose.

|  |
| --- |
| **Ingero** |

* + Abana beza bubaha ababyeyi babo.
  + Icyayi k’imusozi kiraryoha.

Hari ruhamwa iza inyuma y’inshinga, kandi ntigenge isanisha. Iyo ruhamwa yitwa “**Ruhamwa nyurabwenge**” kuko kuyitahura bisaba gutekereza byimbitse ukareba ukora igikorwa uwo ari we, ndetse ukagomba gusa n’uyicurukura. Urugero: Imboga zibona abana. Wakwibaza uti: “Ese imboga zirareba?” Ahubwo bashatse kuvuga ngo “abana ni bo babona imboga”, cyangwa “imboga zibonwa n’abana”.

Ruhamwa nyurabwenge ni ijambo ricirwa igikorwa cyangwa imimerere ariko ritagenga isanisha.

|  |
| --- |
| **Ingero** |

* + **Imboga zibona abana**: Abana ni bo babona imboga.
  + **Iyi fu yaseye umuhanga:** Umuhanga ni we waseye ifu.

Hari kandi ruhamwa y’inshinga yatondaguwe muri ngenga ya gatatu, inteko ya cumi na gatandatu cyangwa igashingira ku gicumbi-ri. Yitwa “**ruhamwa mburabuzi**”.

|  |
| --- |
| **Ingero** |

* + **Iyo ari zo zije zitaha zabira**. **Ntibavuga**: Iyo ziri zo zije zitaha zabira.
  + **Nabonye ari inka atari imbogo**. **Ntibavuga:** Nabonye ziri inka zitari imbogo.

Indi ruhamwa mburabuzi ishingiye ku nyibutsanteko ikoreshwa mu nshinga z’inshoberamahanga mu nteko ya 12.

|  |
| --- |
| **Ingero** |

* + **Karahanyuze, karabaye**. Ni agaki? Ni akantu. Iyo ruhamwa igenga isanisha ariko itagaragara.

|  |
| --- |
| **Ingero** |

* + Habayeho umugabo.
  + Habana abakize.
  + Hazatura umuhanga.
  + Haraza abantu benshi.
  + Haba uhazi.

**Inshoza y’icyuzuzo**

Icyuzuzo ni ijambo cyangwa itsinda ry’amagambo aherekeza inshinga akuzuza igitekerezo cyayo. Habaho icyuzuzo mbonera, icyuzuzo nziguro, icyuzuzo k’ingereka.

**Icyuzuzo mbonera**

Icyuzuzo mbonera ni icyuzuzo gikurikira inshinga kitagombye kunyura ku rindi jambo.

|  |
| --- |
| **Ingero** |

* + Bugingo akunda umugati.
  + Ndashaka ikiza
  + Yahaye umwana amata

**Icyuzuzo mbonera kibamo ibice bibiri:** Hari ikibonezwaho igikorwa: kitwa ntega; haba n’ikifashishwa kugira ngo igikorwa kigerweho:

cyitwa ntegesha.

a) Icyuzuzo ntega

Icyuzuzo mbonera ntega gisubiza ibibazo:

**nde?:** Ukunda nde?

**Iki?:** Mwariye iki?

**Ngahe?:** Utunze inka zingahe?

**Gukora iki?:** Agiye gukora iki? b) Icyuzuzo ntegesha

Akenshi kijyana n’icyuzuzo ntega, ni rimwe na rimwe gishobora kugenda cyonyine. Icyuzuzo ntegesha kivuga:

* + - icyo igikorwa kigenerwa: Umubyeyi ahaye umwana umugati
    - icyo bifashisha: Akubise impyisi inkoni
    - icyo icyuzuzo ntega giteganyirijwe: Gushinga umurimo umuntu
    - icyo batanga kugira ngo icyuzuzo ntega kiboneke: Gukwa umukobwa amafaranga
    - icyo icyuzuzo ntega kibereye umutungo:Guha umuntu inka.
    - icyo icyuzuzo ntega kiriho: Hanagura umwana amarira ku matama.

**Ikitonderwa**

Mu isesenguranteruro ntituzatandukanya icyuzuzo ntega na ntegesha, byombi tuzabyita icyuzuzo mbonera tubitandukanya n’icyuzuzo nziguro.

2. **Icyuzuzo nziguro**

Gisobanura ingiro kivuga uko igikorwa cyangwa imimerere biba, aho bibera, igihe bibera, inshuro biba n’ibindi.

Habaho icyuzuzo nziguro cy’uburyo, icy’ahantu, ik’inshuro, icyunga n’ikigereranya. (a) **Icyuzuzo nziguro cy’uburyo**

|  |
| --- |
| **Ingero** |

* Kugenda amaterekamfizi.
* Gukora mu ibanga.
* Gusenga Imana udatuza.
* Kwiruka amasigamana.
* Ryama wubamye.

(b) **Icyuzuzo nziguro cy’ahantu**

|  |
| --- |
| **Ingero** |

* Batuye i Rusizi
* Abakirisitu basengera mu Kiriziya no hanze.
* Muba ahantu heza.

(c) **Icyuzuzo nziguro k’igihe**

|  |
| --- |
| **Ingero** |

* Ejo twari i Nairobi
* Ndaza nimugoroba

(d) **Icyuzuzo nziguro k’inshuro**

|  |
| --- |
| **Ingero** |

* Turya inshuro eshatu ku munsi
* Twaganiriye kenshi
* Ni ubwa gatatu yiyamamaza ntatorwe.

(e) **Icyuzuzo nziguro cyunga**

|  |
| --- |
| **Ingero** |

* Utahe na ntashya.
* Guca ukubiri no gucumura.
* Ukarabe no ku birenge.

(f) **Icyuzuzo nziguro kigereranya kijyana buri gihe n’icyungo nka**.

|  |
| --- |
| **Ingero** |

* Yitwara nk’umusinzi.
* Kora nk’uko wabyize.
* Agaragara nk’umunyabwenge.
* Yahengereye nko mu museso arigendera.

3. **Ibyuzuzo by’ingereka**

Ni ibyuzuzo bizanwa n’uko ingereka yiyongereye ku nshinga cyangwa se ibyuzuzo bituma inshinga igira ingereka.

|  |
| --- |
| **Ingero** |

* Ingoma zivugira umwami.
* Ahingisha majagu.
* Guhungana ihubi.
* Agasaza kamwera akandi kuzakamwa.
* Yigana terefone ku ishuri.

**Ikitonderwa:** Hari ingereka zimwe na zimwe zizana icyuzuzo kibanjirijwe n’icyungo.

|  |
| --- |
| **Ingero** |

* Uyu murima uhingwa na Karisa.
* Mugabo yigana na Gatabazi.

**Izindi ngereka ntizitwereza ibyungo.**

|  |
| --- |
| **Ingero** |

* Nyirarukundo yandikiye Rukundo.
* Kuvomesha urutete.
* Ikinyarwanda kigika neza.
* Kanaburenge agendesha amaboko.
* Inka zatashye kare.

**UMUTWE WA CUMI: UBUREZI N’UBURERE.**

**UMWANDIKO: UKOINGIMBI YARERERWAGA MU ITORERO**.

|  |  |
| --- | --- |
| **(Igitabo cy’umunyeshuri kuva ku rup. rwa 275 kugera ku rwa 281)Intore** | Abasore babarizwaga mu mutwe w’ingabo runaka. Muri uwo mutwe (itorero) ni ho batozwaga gukunda igihugu, umuco n’indangagaciro nyarwanda. Intore yabaga ari umuntu w’injijuke, ushobora kurwanirira igihugu kandi akaba azi gukesha igitaramo. |
| **Kwiyereka icumu** | Gukora akarasisi bitwaje icumu. Ni akarasisi nk’ako ingabo z’Igihugu zikora muri iki gihe ariko bitwaje icumu. |
| **Kwinikiza** | Gutangira, gutangira gukora umurimo kandi ukawukora wizihiwe, utiganda. ubundi bikoreshwa ku nka bavuga gutangira gukama. |
| **Ingishywa** | Inka zagishwe. Iyo ubwatsi bwabaga bugabanutse, inka bazimuriraga ahandi hari ubwatsi. Ibi ni byo bitaga kugisha. Ingishywa rero zikaba izo zagishijwe. |
| **Abakogoto** | Abarashi b’ibihangange. Abarwanyi bazi kurasa bakoresheje imyambi. |
| **Guca ibico** | Gutega umwanzi kugira ngo umutungure we atabizi. |
| **Kugimbuka** | Ni ukuva mu bugimbi, mu bwana. |
| **Kudakura ibirenge** | Kudasubira inyuma, gushikama ugakora icyo usabwa gukora. |
| **Gufata igihe** | Kujya kwa sobuja uguhatse ukajya kumukorera imirimo ijyanye n’amasezerano mwagiranye. uwabaga agiye gufata igihe yabaga asa n’aho avuye mu biruhuko. |
| **Intanage** | Imyambi. |
| **Kudahana Igihugu** | Kudatererana igihugu. |

**Inshoza y’isanisha**

Isanisha ni ihuza ry’amagambo mu irema ry’interuro akajyana yose ku buryo butunganye. Iyo isanisha ritakozwe neza, interuro iba ikocamye bigatuma ubutumwa budatambuka uko bikwiye kuko abenerurimi bo baba bumva uvuga aba asa n’aho atazi neza ururimi avuga cyangwa yandika.

|  |
| --- |
| **Ingero** |

1. Umushyitsi muhire aratugendereye tumuzimanire.
2. Abasore banini barahuye barahoberana maze barishima. Muri izi nteruro uko ari ebyiri harimo amagambo agenga indangasano z’amagambo yandi bifitanye isano ari yo bita “amagambo ngengasano”. Mu nteruro ya (1) ijambo ngengasano ni “umushyitsi”, mu nteruro ya (2) ni “abasore”. Amagambo afitanye isano n’ijambo ngengasano yisanisha na ryo maze agafata indangasano ituma ajyana n’iryo jambo mu nteruro cyangwa mu bice byayo nuko buri jambo rikisanisha na ryo ku giti cyaryo. Bityo interuro ikozwe ikaba itunganye.

**Isano iri hagati y’amagambo mu nteruro**

**Ruhamwa**: Ni ijambo cyangwa urujyano rw’amagambo bigenga interuro rikanashingirwaho isanisha ry’andi magambo biri kumwe muri iyo nteruro.

**Inshinga**: Inshinga ni yo igaragaza igikorwa, imimerere cyangwa imiterere ya ruhamwa ikanaheka ibyuzuzo biri mu nteruro.

**Icyuzuzo**: Ni ijambo cyangwa urujyano rw’amagambo bivuga icyo imimerere cyangwa igikorwa cya ruhamwa byerekejweho, uburyo cyangwa inshuro biba, ahantu cyangwa igihe bibera. Icyuzuzo gishobora kandi kugaragaza ikiyongereye kuri ruhamwa cyangwa kugira ikigereranyo na yo.

**Isanishantego mu nteruro**

Isanishantego yiga uko amagambo ahindura intego yisanisha mu rwego rw’intego n’andi bihuriye mu nteruro iryo hindurantego rikajyana kandi n’igitekerezo uvuga afite. Ibyo bigaragarira cyane mu itondaguranshinga. Amagambo yisanisha ni inshinga, ntera, ingirwanshinga, izinantera n’ikinyazina. Ayo magambo agenda yisanisha n’izina hakurikijwe inyito rusange cyangwa inyito bwite y’ijambo.

**Inzira zitandukanye z’isanisha mu nteruro**

**Isanisha rigengwa n’inyito rusange y’ijambo**

Bene iri sanisha usanga muri rusange rigengwa n’inteko y’izina ryisanishwaho n’andi magambo. Iri sanisha rigaragara mu nteruro ifite ijambo rimwe cyangwa menshi yibutsa inyito eshatu z’ibanze mu Kinyarwanda: Umuntu/abantu, ibindi biremwa n’ibitekerezo (ikintu/ibintu) n’umwanya n’igihe (ahantu/igihe). Ni isanisha rigaragaramo ingeri nyinshi zitandukanye, muri zo twavuga:

**Isanisha rigengwa n’izina ridafite interurajambo:** Izina rigenga isanisha riba rishobora kuvuga umuntu cyangwa ikintu. Iri sanisha rikorwa hakurikijwe inteko y’izina andi magambo agenda yisanishaho.

|  |
| --- |
| **Ingero** |

* **Umuntu** munini arahinga.
* **Abantu** banini barahinga.
* **Dodo** imwe iraryoha.
* **Dodo** nyinshi ziraryoha.
* **Igiti** kinini kiratemwa.
* **Ibiti** binini biratemwa.

**Isanisha rigengwa n’izina saa**: Isanisha ry’amagambo ari mu rujyano rw’izina saa rishingira ku mubare w’amasaha.

|  |
| --- |
| **Ingero** |

* **Saa** moya irageze.
* **Isaa saba** zirageze.
* **Isaha** ya saa saba irageze.

Isanisha rigengwa n’amazina ahujwe n’icyungo: Iyo amazina agenga isanisha ahujwe n’icyungo, isanisha rijya muri ngenga ya 3 y’inteko ya 2. Naho iyo amazina agenga amasano agizwe n’abantu n’ibintu cyangwa ibindi bintu bisa, isanisha rijya muri ngenga ya 3 y’inteko ya 8.

|  |
| --- |
| **Ingero** |

* **Umwana** na se barasa.
* **Umwana** n’igitoki biraguye.
* **Inzara n’inyota** biranyishe.
* **Iyi nka n’iki gitebo** biragurishwa.

**Isanisha rigengwa n’ ikinyazina ngenga:** Iyo isanisha rishingiye ku binyazina ngenga byo muri ngenga ya 1 n’iya 2, isanisha rikorwa nk’uko izina umuntu / abantu risanzwe ryisanisha, naho isanisha ry’inshinga rigakurikiza indangasano za ruhamwa zo muri ngenga ya 1 n’iya 2.

#### Ingero

* **Nge mu**nini ndagaragara.
* **Wowe mu**to uragaragara.
* **Twe ba**nini turagaragara.
* **Mwe ba**to muragaragara.

**Isanisha rigengwa n’imbundo cyangwa inyangingo**: Iyo imbundo n’inyangingo biba bifite inshoza y’ibintu, isanisha rikorwa mu nteko ya munani. Naho iyo imbundo ifashwe nk’izina, isanisha rikorwa mu nteko ya cumi na gatanu.

|  |
| --- |
| **Ingero** |

* **Korora bi**rarushya. (nt.8)
* **Wigisha umwana bi**kamugirira akamaro. (nt.8)
* **Kugenda cyane bitera kubona. (nt.8)**
* **Ugutandukana n’inshuti kurababaza.** (nt. 15)

**Isanisha rigengwa n’imigereka**: Inege zimwe z’imigereka zigenga amasanisha ashingiye ku nteko zikomokaho.

|  |
| --- |
| **Ingero** |

* Kera kabaye aba araje.
* Ageze kure kubi.
* Muragahinga kera keza Imana.
* Abikoze kabiri gasa.

**Isanisha rigengwa n’izina rifite akabimbura -nya**-: Igice cya kabiri k’izina rifite akabimbura -nya- gishobora kugenga isanisha ry’amagambo gisobanura.

|  |
| --- |
| **Urugero** |

* Umunyagisaka k’imigongo.
* Ubunyabungo bwa ruguru.

**Isanisha rigengwa n’igice cya kabiri k’izina ry’inyunge**: Igice cya kabiri k’izina ry’inyunge gishobora kugenga isanisha iyo amagambo yisanisha agisobanura.

|  |
| --- |
| **Urugero** |

* Umugira (i)neza imurenza impinga.

**Isanisha rigengwa n’inyito bwite y’ijambo:** Bene iri sanisha rikorwa hashingiye ku nyito y’ijambo ryisanisha cyangwa inyito uvuga ashaka gushimangira, ntabwo riba rishingiye ku nteko y’iryo jambo. Iri sanisha rigaragaramo ingeri nyinshi zitandukanye, muri zo twavuga:

**Isanisha rigengwa n’izina rikomatanya** rikorwa mu nteko y’icyo iryo zina uvuga yahisemo mu byinshi rikomatanya.

|  |
| --- |
| **Ingero** |

* Urukatsa bariruka (abantu).
* Urukatsa ziriruka (ingabo).
* Urukatsa ruriruka (agatsiko k’abantu).
* Rubanda babimenye (abantu).
* Rubanda yabimenye/rwabimenye (imbaga, itsinda).

**Isanisha rigengwa n’izina ritazwi**: Mu nteko ya 11 hari izina ritazwi rigenga isanishwa ry’inshinga zimwe na zimwe zifite inyito yo kwangana.

|  |
| --- |
| **Urugero** |

* Imbwa n’injangwe rurageretse.
* Abajura n’abayobozi nti**ru**jya imbizi.
* Ababyeyi bawe n’abaturanyi **ru**rageretse.

**Isanisha ry’ingobe**: Bene iri sanisha riba kabiri mu nteruro imwe. Irya mbere riba rigenga ibinyazina ngenera naho irya kabiri rikagenga andi magambo yo muri iyo nteruro.

|  |
| --- |
| **Urugero:** |

* Nyina **w**’iyi nka irarwaye.
* Se **w**’iki kimasa yari inkungu.
* Haruguru **ya**we **hari** umuntu.

**Isanisha rigengwa n’amazina bwite:** Iyo interuro igengwa n’izina bwite risanzwe, indangasano yaryo igenga isanisha ry’ikinyazina ngenera kirikurikiye, andi magambo akisanisha na ryo hakurikijwe inyito rusange cyangwa inyito bwite.

|  |
| --- |
| **Ingero** |

* Muvunyi **wa** Mutemura ni **mu**nini.
* Karyabwite **ka** Ryumugabe **rya** Munanira **wa** Masabo
* Byavu bya Mureganshuro azagaruka ejo.

**Ikitonderwa**

* Iyo izina bwite ari izina nteruro ridafite interurajambo, isanishwa ry’ingenera riba mu nteko ya gatanu, igice cy’interuro gisigaye kigasanishwa n’inshoza rusange.

|  |
| --- |
| **Ingero** |

* Simbizi rya Rutambambuga atuye i Kigali.
* Hitayezu rya Semavugo ndamubona.

Iyo izina bwite ari izina nteruro rifite interurajambo, isanishwa ry’ingenera rijya mu nteko y’iyo nterurajambo, igice gisigaye cy’interuro kikagengwa n’inyito rusange.

|  |
| --- |
| **Ingero** |

* **Ba**rayorera **ba** Rwego **a**ravuza ubuhuha. • **Bu**riminyundo **bwa** rukabukira **a**zaza ejo.
* **Ru**giramahe **rwa** Rujugira **ya**kundaga amirire.

**Isanisha ry’amazina bwite atangirwa n’akabimbura**: Iyo amazina bwite atangirwa n’akabimbura, isanisha ryayo na ntera cyangwa n’ibinyazina rigengwa n’indanganteko yaryo, iry’inshinga rikagengwa n’inyito rusange.

|  |
| --- |
| **Ingero** |

* Nyakabwa **ka** …
* Nyirakimonyo **cya** …
* Sebatware **ba** …
* Nyirashyano **rya** …

**Isanisha rigengwa n’indangahantu cyangwa umugereka w’ahantu: I**yo isanisha rigengwa n’indangahantu, ikinyazina ngenera gisanishwa n’izina riri kumwe n’iyo ndangahantu naho ikindi gice k’interuro kigasanishwa mu nteko ya 16. Umugereka w’ahantu wisanisha mu nteko ya 16.

|  |
| --- |
| **Urugero** |

* Ku rugo rwawe haragaragara.
* Mu gutwi kwahe harari umwanda.
* I Rubona rwa Ngunda harera cyane.
* Ruguru y’inzu hari injangwe.
* Hirya yawe hazakuburwe.

**Isanisha rigengwa n’interuro ihamagara:** Mu nteruro ihamagara isanisha ry’ikinyazina ngenga n’iry’inshinga rikorwa muri ngenga ya kabiri naho iry’amagambo asigaye rikagengwa n’inteko y’izina.

|  |
| --- |
| **Urugero** |

* Wa mwana we uri **mu**bi.
* Wa ntama we uri **m**bi.
* Wa rwana we uri **ru**bi.

Hari igihe isanisha ryose ry’interuro rigengwa n’ikinyazina mpamagazi.

|  |
| --- |
| **Urugero** |

* Wa ntama we uri mwiza nzakugurisha amafaranga menshi unkize.

**Ikitonderwa**: Ingirwanshinga yisanisha nk’uko inshinga yisanisha.

|  |
| --- |
| **Ingero** |
| Ntibavuga ngo | | Bavuga ngo |
| Wabigenje gute? | | Wabigenje ute? |
| Babikoze gute? | | Babikoze bate? |
| Yabimenye gute? | | Yabimenye ate? |
| Iki giti kimeze gute? | | Iki giti kimeze gite? |
| Ibi biryo byamenetse gute? | | Ibi biryo byamenetse bite? |

**Imimaro y’amagambo mu nteruro yoroheje**

**Inshoza y’imimaro y’amagambo mu nteruro**

Buri rurimi rugira uburyo bwihariye bwo gukurikiranya amagambo mu nteruro kugira ngo interuro ibe iboneye. Iyo umuntu uvuga yitaje ubu buryo arema interuro ikocamye cyangwa itumvikana n’iyo yaba akoresheje amagambo anoze. Haba n’ubwo interuro ihindura igisobanuro. Mu Kinyarwanda, muri rusange ijambo risobanura irindi (imfutuzi) rirarikurikira. Icyakora ikinyazina nyereka, ikinyazina kibaza, ndafutura n’akajambo “buri” bibanziriza ijambo bisobanura:

|  |
| --- |
| **Ingero** |

* Izo ntore zakoraga imihamirizo y’amoko yose.
* Zakoraga yose y’amoko intore izo imihamirizo. (irakocamye)
* Bateraniraga mu nzu imwe, bakahaherwa inzoga.
* Inzoga imwe nzu bateraniraga mu bkahaherwa.

(irakocamye)

* Buri nkoko iri iwabo ishonda umukara.
* Inkoko buri ishonda umukara iwabo iri. (irakocamye)
* Ishonda inkoko umukara iwabo iri buri. (irakocamye) Mu nteruro isanzwe higaragazamo ibice bibiri: Ruhamwa (itsinda rya ruhamwa), na ruhamya (itsinda rya ruhamya). Buri gice (itsinda) gishobora kwigabamo andi matsinda mato biturutse ku mimaro y’amagambo akigize. Imimaro y’amagambo ishingira ku gusobanura, guhuza, kwerekezwaho igikorwa, igihe gikorerwa, aho kiri, gikorerwa cyangwa kibera, kwerekana imiterere, uburyo cyangwa imimerere, inshuro…

**Imimaro y’ingenzi y’amagambo mu nteruro ni iyi ikurikira**

* Gucirwa cyangwa kwerekezwaho igikorwa: ruhamwa
* Kuvuga igikorwa cyangwa imimerere: inshinga(izingiro ry’interuro)
* Kuzuza: icyuzuzo.

**Imimaro mito y’amagambo mu nteruro ni** • Gusobanura: Insobanuzi cyangwa imfutuzi.

* Guhuza amagambo cyangwa ibice by’interuro: Impuza cyangwa icyungo.

**Ikitonderwa**

Icyo twise imimaro mito y’amagambo ni imimaro cyanecyane iri hagati y’ijambo n’irindi, ikaba yinjira mu mimaro y’ingenzi.

|  |
| --- |
| **Urugero** |

* Iyo tuvuze ngo “umutwe umwe ntiwigira inama nziza”. Ijambo “umwe”, risobanura ruhamwa, bityo na ryo rikaba riri mu itsinda rya ruhamwa.
* Bityo rero imimaro y’ingenzi amagambo agira mu nteruro ituma yigabanyamo amatsinda atatu y’ingenzi ari yo: Ruhamwa, izingiro (inshinga) n’icyuzuzo. Imimaro mito ni imfutuzi cyangwa insobanuzi n’impuza.

**Imfutuzi**

Imfutuzi cyangwa insobanuzi ni ijambo ryose risobanura izina cyangwa irisobanura amagambo yo mu bwoko bw’ashobora gusimbura izina, cyangwa irisobanura umugereka. Ijambo risobanura irindi rishobora kuba ari ijambo risanishwa cyangwa ridasanishwa.

|  |
| --- |
| **Ingero** |

1. Amagambo asanishwa ashobora kuba imfutuzi:
   * Andika ibintu **bisomeka**.
   * Amazi **anyobwa** nta bara agira.
   * Umusozi **muremure**.
   * Uriya umwe **nagende**.
2. Amagambo adasanishwa ashobora kuba imfutuzi:
   * Umukara **tsiriri**.
   * Amazi **buzi**.
   * Inzovu **rubunga**.
   * Intare **rutontoma**.
   * Impyisi **mahuma**.
   * Umuco **karande**.
   * Inzira **nyabagendwa**.
   * Inyaga **gahembe**.

**Impuza**

Ni ijambo rihuza ayandi cyangwa rihuza inyangingo. Amagambo ashobora kuba impuza ni aya:

1. **Ibyungo**
   * + Gahigi na Kalisa barakundana.
     + Ndabyumva nk’uko ubyumva.
2. **Ingirwanshinga**
   * + Ubabwire uti: “Nimusigeho gukubagana”.
     + Ubikore utyo.
     + Ameze ate?
     + Aha ni wowe wahagize utya?
3. **Indangahantu**
   * + Ngiye mu nzu.
     + Atuye ku Ijwi.
     + Arashaka kujya i Bugande.
4. **Urujyano rw’amagambo:**

• Kubera ko, kugira ngo, ku mpamvu z’uko…

1. **Andi magambo ashobora kuba impuza:**
   * + Akunda nyina kurusha se.
     + Ahubwo nimuze hano.
2. **Uturemajambo tw’inshinga tumwe na tumwe tugira umumaro nk’uw’impuza**:
   * Ararya **aka**ryama.
   * **Uzarima** **una**tere.

**Ruhamwa**

Ruhamwa ni ijambo ryitirirwa igikorwa cyangwa imimerere. Amagambo ashobora kuba ruhamwa ni:

* + Izina: Imbeba irya umuhini yototera isuka.
  + Ikinyazina: Umwe arya bihora.
  + Izina ntera: Irigoyi ryica kurusha irirundi.
  + Imbundo: Gukunda birashimisha.
  + Ikinyanshinga: Utabusya abwita ubumera.
  + Umugereka: Kera kabaye araza.
  + Urujyano rw’amagambo: Ku kwezi ntihaba umwuka.

**Gusesengura interuro yoroheje ugaragaza imimaro y’amagambo mu nteruro**

Itegereza interuro zikurikira, werekane interuro zoroheje n’iz’urusobe ugaragaza n’icyo ushingiraho:

* + Igisiga kigurukanye inkoko ya Kayihura.
  + Uyu mwana yiga neza maze agatsinda bishimishije,
  + Umuyaya yahekanye umwana umujinya.
  + Abanyeshuri bose bigana umwete isomo ry’Ikinyarwanda.
  + Umunyeshuri udakererwa yiga neza.

**Inshoza y’interuro yoroheje**

Interuro yoroheje bita iy’inyabumwe ni interuro ifite inshinga imwe itondaguye yumvikanisha ubutumwa bumwe, budasobekeranye.

|  |
| --- |
| **Ingero** |

* + Ngwino.
  + Uyu mwana azagendera imitego.
  + Ndakakwambura!
  + Ugiye he?
  + Urugori barukoresha imikebyo migari y’ibikenyeri by’amasaka n’imitamu y’insasanure cyangwa urumamfu.

Mu gusesengura, interuro hari inzira nyinshi zishobora gukoreshwa ariko iz’ingenzi ni izi zikurikira:

### **Imisesengurire isanzwe**

Ni imisesengurire igaragaza ibice bitatu bigize interuro: Ruhamwa, inshinga n’icyuzuzo.

**Urugero**: Abana bagiye ku ishuri.

**Ruhamwa**: Abana

**Inshinga**: Bagiye

**Icyuzuzo**: Ku ishuri

### **Imisesengurire ya ruhamwa n’imvugaruhamwa cyangwa ruhamya**

Iyi misesengurire icamo interuro ibice bibiri by’ingenzi ari byo:

* Itsinda rya Ruhamwa cyangwa itsinda ry’izina: rigizwe na ruhamwa n’imfutuzi zayo zose. Iryo tsinda ry’interuro ryerekana ukora igikorwa cyangwa uwo igikorwa gikorerwaho. Ni Ruhamwa y’inshinga. Hashobora rero kubaho ruhamwa igizwe n’amagambo arenze rimwe, icyo gihe ni bwo bavuga ko ari itsinda rya ruhamwa.

|  |
| --- |
| **Urugero** |

* **Wa mukobwa muremure w’inzobe** yiga muri Kaminuza.

Twibuke na none ko mu Kinyarwanda hari ruhamwa nyurabwenge idahita igaragara.

#### Urugero

* Imboga zibona abana. Ijambo “abana” ni ruhamwa kuko atari imboga zibona abana ahubwo ari abana bazibona.
* Ruhamya cyangwa itsinda ry’inshinga: ni cyo bamwe bita imvugaruhamwa, kikaba ari igice k’interuro kigizwe n’inshinga n’ibyuzuzo byayo. Ruhamya itangirira ku nshinga mu nteruro kuko ari bwo baba batangiye guhamya ruhamwa uko iteye, icyo ikora. Kubera ko icyo gice kigengwa n’inshinga kitwa itsinda ry’inshinga mu gihe itari yonyine.

|  |
| --- |
| **Urugero** |

Ya nka nini y’umusengo yabuze.

* Itsinda rya Ruhamwa(TS. RH.): Ya nka nini y’umusengo
* Inshinga (SH): yabuze.
* meza. (ruhamya)

### **Umwandiko: Tumwe mu turango tw’umuco nyarwanda**

|  |  |
| --- | --- |
| **Ubuvanganzo** | Ibihangano nyabugeni birimo ingeri nyinshi abantu bakoresha kugira ngo bavuge ibyo batekereza, basabana cyangwa barushanwa. Hariho ubuvanganzo gakondo (nyemvugo) n’ubwa vuba(nyandiko). Urugero: imigani, ibisigo, ibyivugo…. |
| **Gutonora** | Kurya ku nyama zabagiwe imandwa. Kurya cyangwa kurya duke. |
| **Amahina** | Ibihe bikomeye. |
| **Kunywana** | Guca ku nda. Kunywa amaraso ya mugenzi wawe na we akanywa ayawe mu rwego rwo gukora igihango cy’ubucuti. Uwabaga yaranywanye n’undi yirindaga kumuhemukira ngo atazicwa n’igihago. |
| **Kwitwararika** | Kwigengesera kugira ngo utagira ibyo wangiza cyangwa uhungabanya. |
| **Isesekaza** | Kuvuga ugaragaza amarangamutima. |